Isteri Kedua Adi Putra Sedang Hamil?

Sebelum ini Adi Putra mengejutkan orang ramai dengan berita perkahwinan kali kedua yang dilakukan secara rahsia bersama seorang wanita bernama Nor Shahida. Kini timbul pula kontroversi baru dimana isteri keduanya itu dikhabarkan sedang hamil anak pertama mereka.

“Khabarnya, Nor Shahida sedang hamil anak pertama bersama Adi selepas berkahwin dengan aktor itu pertengahan tahun lalu. Alhamdulillah, syukur kalau benar berita itu. Sebab selama ini pun sudah lama Adi mengidam untuk menimang cahaya mata sementelah sudah mempunyai seorang anak angkat dengan isteri pertamanya, Aida Yusof.

“Cuma jangan haraplah Adi nak mengaku tentang kebenaran kisah kehamilan itu memandangkan sebelum ini dia awal-awal sudah memberi amaran tidak mahu berkongsi cerita peribadi kepada umum,” katanya di ruangan Miss J di Utusan Online.

Tidak dinafikan plot pergolakan rumah tangga Adi sebelum ini memang menarik perhatian orang ramai apabila beliau dikatakan menjadi punca penceraian perkahwinan isteri keduanya yang sebelum ini telah berkahwin. Tidak habis dengan itu, timbul pula berita tangkapan isteri keduanya kerana didapati terlibat didalam sindiket penyeludupan warga asing sebelum ini.

Bagaimanapun, Adi yang turut terkesan dengan kritikan negatif yang dilemparkan oleh peminat dengan kontroversi yang melanda nekad untuk tidak lagi berkongsi mengenai perihal peribadinya kepada umum kerana menginginkan privasi. Walau apapun, jika benar berita kehamilan ini, tahniah diucapkan kepada Adi dan isteri. Semoga segala urusan dipermudahkan hendakNya. (rkty/w)


Suami Ramona Zamzam Pelik Sensitiviti Orang Malaysia Dengan Anjing

Menyifatkan apa yang dilakukannya tidak melanggar sebarang kesalahan dari sudut agama, pelakon Ramona Zamzam enggan memadamkan gambarnya memegang anjing ketika sedang bercuti bersama suami di Eropah baru-baru ini.

“Saya sedar ada pengikut yang bergaduh sesama sendiri kerana hal itu dan menyuruh saya membuang gambar tersebut,tetapi saya tidak akan berbuat demikian. Pada saya tidak salah saya pegang anjing tersebut kerana kedua-duanya dalam keadaan kering, lagipun cuaca disana ketika itu sejuk dan kering,” jelasnya.

Selain itu, dalam kenyataannya kepada Kosmo!, Ramona menjelaskan bahawa suaminya yang juga merupakan seorang rakyat Palestin hairan dengan sensitiviti masyarakat Malaysia terhadap isu anjing.

“Suami jadi terkejut dengan sikap segelintir masyarakat kita yang seolah-olah terlalu bersikap anti dengan haiwan itu. Dia memberitahu saya, jika di luar negara termasuk negara timur tengah, haiwan tersebut dilayan seperti kucing,” jelasnya. (rtky/s)


Rock Bro Berjaya Raih RM1.5 Juta Tak Sampai Seminggu

Bukan sahaja berjaya meraih kutipan sehingga RM1.5 juta, malah filem terbaru arahan Mamat Khalid, Rock Bro yang mula ditayangkan sejak Khamis lalu turut menarik 100,000 penonton ke pawagam. Menurut pengarah filem terbabit, Rock Bro merupakan satu pencapaian berganda buat seluruh krew produksi yang terlibat didalam pembikinan filem terbarunya itu.

“Kejayaan awal Rock Bro dicapai apabila pihak pawagam meminta ianya ditayangkan lebih awal daripada tarikh asalnya, iaitu pada 27 Oktober lalu. Lebih menggembirakan apabila jumlah pawagam untuk tayangan filem ini ditambah, iaitu daripada 90 kepada 103 panggung. Sokongan sebegitu sudah cukup untuk membuat kami semua berbesar hati”

“Dari segi kutipan, ianya sudah tentu menjadi milik produser filem ini. Begitupun sebagai pengarah, jumlah penonton lebih mengujakan saya, apatah lagi pada ketika ini pasaran filem tidaklah begitu memberangsangkan,” katanya kepada Berita Harian Online mengenai kejayaan filem arahan terbarunya, Rock Bro yang meraih kejayaan besar setakat ini.

Menyedari filem tempatan sering dikritik dan tidak mendapat sokongan ramai sebelum ini, Mamat berasa teruja dengan perkembangan jumlah penonton yang berkunjung ke pawagam yang semakin meningkat bagi menyaksikan filem terbarunya pada kali ini yang berjaya meraih kejayaan yang memberansangkan walaupun pada ketika pasaran filem merosot.

Filem yang telah ditayangkan secara rasmi pada Khamis lalu di semua pawagam adalah filem hasil usaha sama Grand Brilliance Sdn Bhd dengan Enjit Semut Sdn Bhd, menampilkan lakonan hebat Khir Rahman, Soffi Jikan, Pekin Ibrahim, Amy Juliet dan Datuk Hattan. Filem itu juga menjadi pelengkap kepada filem Rock (2005) dan Rock Oo! (2013). (rkty/w)


"Gegar Vaganza Tak Kenakan Saya, Jangan Sensitif Sangat"

Tidak habis dengan kontroversi rumah tangga, kehadiran Elly Mazlein didalam Gegar Vaganza turut menjadi perhatian orang ramai. Malah tugasan lagu yang diberikan setiap minggu pula membuatkan ramai yang menganggap program itu seolah mengenakan penyanyi itu yang baru sahaja melalui proses penceraian dengan menyanyikan lagu mengisahkan suka duka hidupnya.

“Tidak. Saya tidak anggap begitu (mengenakan saya). Saya anggap apa yang diberikan kepada saya itu sebagai satu cabaran. Jadi, dalam hidup ini janganlah sensitif sangat. Memang kalau diperhatikan, lagu pertama memang lagu mengisahkan diri saya, lagu kedua pun macam kisah saya, selepas itu lagu minggu ketiga dapat pula Perawan Atau Janda”

“Setiap minggu lagu macam kisah diri saya. Sebelum menyanyi itu memang saya takut tidak boleh tahan emosi. Macam menyanyi depan cermin, ibarat kena ‘bom’ depan muka sendiri. Walaupun cerita dalam lagu itu sangat kisah saya, tapi sokongan peminat membuatkan saya terus kuat sebenarnya. Saya cakap kepada diri jangan menangis,” katanya kepada Kosmo Online.

Pada minggu pertama program tersebut, Elly diminta menyanyikan lagu Berpisah Jua yang turut memberikan kesan kepadanya. Manakala pada minggu kedua pula, Elly diberikan pula lagu Usah Ditambah Bara Yang Tersimpan. Sekali lagi kontroversi tercetus apabila Nabil Ahmad sebagai pengacara seolah memberi sindiran kepada penyanyi itu yang baru sahaja bercerai.

Bagaimanapun, Nabil yang menyedari tindakannya mengundang kemarahan peminat Elly akan memohon maaf secara terbuka pada konsert minggu ketiga program itu. Dalam pada itu, Elly juga menyatakan beliau tidak kisah dirinya dijadikan bahan gurauan. Untuk pengetahuan, pada minggu ketiga ini Elly telah diberikan lagu dendangan Cita Citata, Perawan Atau Janda. (rkty/w)


5 Sebab Amerika Selatan Adalah Destinasi Percutian Anda Selepas Ini

Pernahkah anda teringin untuk untuk menjejak kaki di bumi Amerika Selatan? Atau pernahkah anda mendengar tentang betapa indahnya bumi Amerika Selatan? Amerika Selatan merupakan salah satu negara yang mempunyai kepelbagaian budaya dan juga tempat untuk dilawati, namun untuk bercuti ke Amerika Selatan bukan lah perkara yang mudah.

Selain itu juga Amerika Selatan merupakan destinasi yang jauh dan memerlukan masa perjalanan yang panjang, kos yang terlibat untuk merealisasikan percutian idaman anda ini juga agak mahal. Anda teringin untuk bercuti ke sana? Jangan risau, kami ada cara untuk anda ke Amerika Selatan dengan percuma.

Bagaimana? Kamj akan bagitau kepada anda bagaimana, tetapi terlebih dahulu mari kita lihat 5 sebab anda perlu pilih Amerika Selatan sebagai destinasi percutian anda seterusnya.

Dengan keluasan 2 kali ganda Australia, Amerika Selatan yang terdiri dari 13 negara memang tidak boleh lari dari kepelbagaian budaya, makanan, rakyat mahu pun cuaca setempat. Sebagai contoh Peru & Bolivia mungkin mempunyai sejarah awal yang hampir sama namun jika dilihat lebih dekat masing masing mempunyai ciri tersendiri dalam budaya.

Jadi jika anda ingin melihat kepelbagaian budaya dan tradisi masyarkat Amerika Selatan ini lah peluang anda. Bila lagi kita nak hargai kepelbagaian budaya dalam dunia ‘kan?

Tahukah anda yang Buenos Aires, Argentina digelar sebagai Paris of South America? Ianya kerana bandar ini cukup moden dan cantik dengan pengaruh senibina Eropah. Selain itu Amerika Selatan turut mempunyai pelbagai lagi bandar menarik untuk dilawati seperti Rio de Janeiro, Sao Paulo dan juga Santiago di Chile yang semakin membangun sebagai kosmopolitan moden.

Jika anda ingin belajar cara hidup moden orang Amerika Selatan, ini lah peluang anda.

Teringin untuk menikmati keindahan alam semulajadi? Jika anda seorang yang menghargai keindahan semulajadi, Amerika Selatan merupakan salah satu negara yang penuh dengan keindahan semulajadi yang pasti akan buat anda terpukau.

Dari kota lama Machu Picchu sehinggalah ke Patagonia dan terus ke Iguazu Falls yang dikongsi oleh Argentina & Brazil, Amerika Selatan memang tidak akan mengecewakan anda. Pilihlah sahaja mana mana destinasi dan anda pasti akan pulang dengan pandangan baru terhadap dunia.

Jika anda adalah peminat setia juadah antarabangsa atau anda suka mencuba makanan negara lain, ini lah peluang anda. Apalah ertinya jika berjalan sejauh ini namun tidak mencuba makanan yang dimakan saban hari oleh penduduk di Amerika Selatan. Kepelbagaian makanan yang dibawa oleh 13 negara ini bukan sesuatu yang selalu kita jumpa.

Dari milanesa, empanadas, tacos, burritos dan macam-macam lagi, semua hidangan ini menanti bagi sesiapa yang suka mencuba makanan negara Amerika Selatan. Jangan risau kelaparan dan rindu Nasi Lemak kalau ke Amerika Selatan. HAHA!

Ini sebab paling menarik untuk anda. Hadirkan diri anda ke festival bertemakan segalanya Amerika Selatan, Fiesta De Divo yang akan dianjurkan oleh [email protected] North, pada 18 Disember 2016 ini yang akan mengambil tempat di Galeri Penjualan DIVO (The Zizz Sales Gallery).

Jika anda merupakan salah seorang pembeli unit Divo bermula hari ini sehinggalah 18 Disember 2016, anda berpeluang untuk menang RM60,000 pakej percutian ditanggung beres untuk dua orang ke Amerika Selatan selama 17 hari. Whoaa!

Mana tahu rezeki anda boleh jejak ke bumi Amerika Selatan dengan percuma pula selepas ini. Untuk maklumat lanjut sila kunjungi Facebook Divo – The Zizz https://www.facebook.com/divothezizz/ atau sila hubungi 03-61512999/016-3331199


"Saya Perlu Lebih Kaya Dari Dahulu"

Masihkah anda ingat bila kali terakhir anda mainkan kaset kumpulan nasyid Raihan? Sekadar mengimbau kembali kenangan lalu, bekas vokalis kumpulan nasyid tersebut, Nazrey Johani menafikan dakwaan bahawa kini dia hidup melarat.

Sebelum ini, gambar Nazrey mengadakan persembahan di pasar tani membuatkan ramai yang beranggapan bahawa kehidupannya kini sudah melarat, namun bagi Nazrey, apa yang dilihat warga laman sosial tersebut adalah dari luarannya sahaja.

“Jangan menilai seseorang itu melalui luarannya sahaja. Tetapi jujurnya saya memang tidak kisah apa juga persepsi orang mengenai diri saya. Melihat gambar saya membuat persembahan di pasar tani, saya juga sebenarnya tidak percaya Allah beri kekuatan buat saya untuk melakukan perkara tersebut”

“Sebenarnya tujuan utama saya turun ke pasar tani itu untuk bertemu dengan orang. Dalam masa yang sama memberitahu mereka mengenai kewujudan Al-Tahfiz Bayu Syahadah yang dibangunkan saya. Jadi tidak salah rasanya untuk saya dalam masa yang sama turun ke pasar itu, untuk meneruskan niat saya ini”

“Saya memerlukan hampir RM20,000 sebulan untuk memastikan sekolah tahfiz itu berjalan dengan baik. Jadi khabar angin mengatakan saya hidup miskin adalah tidak benar. Bahkan saya sebenarnya perlu lebih kaya dari dahulu,” kongsinya kepada Utusan Online.

Menjelaskan bahawa kini dia masih lagi menerima royalti daripada lagu lagu Raihan (walaupun tidak seberapa), apa yang lebih penting adalah keikhlasan adalah untuk membantu menegakkan syiar Islam di bumi Sabah.

Sekadar perkongsian, sehingga kini album Puji Pujian kumpulan Raihan telah pun terjual sebanyak 3.5 juta unit di seluruh dunia. Malah Nazrey juga mengakui kini dia banyak mendapa tawaran menyanyi di dalam dan juga luar negara. (rtky/s)


Tak Kisah Badan Naik, Raja Farah Utamakan Anak

Seringkali selebriti wanita yang bergelar ibu bagaikan mengelak untuk bergambar kerana perubahan bentuk badan yang semakin meningkat selepas bersalin, namun bagi Raja Farah, dia tidak kisah mengenai tanggapan tersebut.

“Saya tak mahu menjadikan soal berat badan selepas hamil sebagai masalah yang boleh membuatkan diri menjadi runsing dan tertekan. Namun, bukanlah bermakna saya tidak memikirkan soal diet atau mahu mendapatkan berat badan sebelum hamil”

“Malah, jika diikutkan, saya tidak pernah mencapai berat badan ideal sebelum hamil. Sebelum hamil, berat badan saya adalah 66 kg. Namun, saya perhatikan, selepas bersalin, berat badan saya mula menurun. Kali terakhir ditimbang adalah 73 kilogram,” kongsinya kepada BH Online.

Tambah Raja Farah lagi, dia juga tidak mahu terlalu mengawal pemakanan secara ekstrem kerana risau proses penghasilan susu dalam badan akan terganggu selain mahu memberikan sepenuh perhatian kepada anak sulungnya itu, Imran Iskandar yang kini sudah berusia sebulan. (rtky/s)


"Suami Bersikap Adil, Tidak Beri Layanan Istimewa Kepada Saya"

Walaupun sedang membawa kandungan berusia lima bulan, Adira memberitahu bahawa dirinya tidak pernah menjadikan alasan hamil sebagai satu kelebihan untuk dirinya mendapat layanan istimewa sebagai isteri kedua daripada suami berbanding madunya. Selain itu sejak hamil, suaminya, Datuk Seri Adnan Abu juga bersikap adil serta memberikan layanan sama rata, tanpa ada lebih atau kurang diantara mereka berdua.

“Saya sangat memahami situasi suami. Jadi, saya tak pernah menjadikan hamil sebagai satu kelebihan untuk mendapat lebih layanan atau keistimewaan lain. Suami bijak membahagikan masa sama seperti dahulu. Dalam erti kata lain antara saya dengan isteri pertama, tak ada yang lebih atau kurang. Pendek kata dia berlaku adil. Alhamdulillah, dari segi emosi saya okey tetapi tak suka berada dalam keadaan yang bising”

“Saya juga tak suka memegang telefon dan seboleh-bolehnya saya tak nak menjawab sebarang mesej atau panggilan yang masuk. Jadi, kalau ada mana-mana pihak yang mengeluh dengan sikap itu, saya mohon maaf. Saya bukannya sengaja, tapi itulah yang dinamakan pembawaan budak. Namun memasuki usia tiga bulan, saya okey dan kembali seperti sedia kala,” katanya kepada Harian Metro berhubung dengan perkara itu.

Wanita hamil sering mengalami bermacam alahan, ada yang mengamalami alahan teruk tetapi ada juga yang bernasib baik. Bagaimanapun, bagi Adira, pada awal kehamilannya, beliau lebih gemar untuk bersendirian selain tidak terlalu memikirkan mengenai kerja mahupun berada di tempat yang bising. Dalam masa yang sama juga, pada ketika ini alahan yang dialaminya juga agak teruk serta mengalami selera makan yang bertambah. (rkty/w)


Liyana Jasmay: Saya Bukanlah Anak Orang Kaya

Pelakon dan penyanyi Liyana Jasmay memberitahu pembikinan dua klip videonya di Los Angeles untuk single yang terbaru berjudul Oh Na Na dan Selesa Tanpamu bukanlah mengambil kesempatan di atas kekayaan keluarganya untuk membuat klip video di negara luar, sebaliknya atas usaha gigih dan inisiatifnya sendiri untuk menghasilkan sesuatu yang baru buat industri muzik tanah air.

“Saya pergi menjalankan penggambaran, dan begitu berusaha sehingga saya tinggal di kawasan Brooklyn yang mana tempat itu ialah kawasan paling bahaya kerana setiap hari ada yang kena rompak. Tinggal di kawasan tersebut sebab bajet.

“Klip video ini tak mencecah sehingga ratusan ribu ringgit paling maksimum sekitar RM70 ribu sahaja, disebabkan juga saya mengenali seorang kenalan yang sedang belajar di sana, memudahkan urusan kami untuk menjalankan penggambaran klip video di sana”

Saya ini bukanlah anak orang kaya, saya biasa-biasa sahaja. Ada anak orang kaya yang malas dan hanya guna duit bapanya, ada juga kawan-kawan saya yang bagus buat bisnes sendiri lagi. Saya suka cabar diri sendiri serta pengalaman lepas banyak mengajar saya,” katanya yang ditemui di Majlis Pelancaran Lagu dan Video Muzik Oh Na Na, dan Selesa Tanpamu.

Dalam klip video tersebut juga, Liyana telah berpasangan dengan jejaka mat salleh, yang menjadi model dalam klip videonya, pun begitu sepanjang proses penggambaran itu dijalankan Liyana berkata, lelaki mat salleh itu begitu profesional begitu juga dengan suaminya yang menemaninya di lokasi penggambaran tersebut.

“Orang putih dia bukan macam orang melayu, kalau berlakon dah feeling lebih. Orang putih sangat profesional, lagipun tak ada banyak aksi bersentuhan cuma waktu babak menari sahaja,” katanya yang akan melancarkan album penuh pertamanya pada tahun hadapan. (rtky/h)


Peminat Bergaduh Di Instagram Ramona Zamzam

Bila kali terakhir anda dengar cerita mengenai Ramona Zamzam? Nampaknya setelah sekian lama tidak mendengar khabar, Instagram pelakon ini kini menjadi tempat perdebatan tahap ketinggian ilmu agama masing masing – gara gara gambar Ramona menyentuh anjing.

Tidak dinafikan perkara yang dilakukan oleh pelakon wanita ini ternyata menyumbang kritikan. Gambar Ramona memegang anjing jenis Siberian Husky yang bersama tuannya yang juga seorang pengemis itu dirakam ketika dia dan juga suami bercuti di Italy, salah satu negara dalam siri jelajah Eropah pasangan ini.

Ada segelintir peminat mengkritik Ramona sebagai serorang yang inginkah perhatian kerana memuatnaik gambar tersebut manakala komen komen yang lain lebih banyak bergaduh sambil mengeluarkan hujah agama masing masing dan tidak lupa juga mereka untuk memperbodohkan Melayu yang lain.

Apa pun, sehingga kini Ramona Zamzam masih tidak mengeluarkan sebarang kenyataan berhubung perkara berkenaan. Pastinya Ramona sendiri mempunyai sebab tertentu di atas tindakannya itu. Kami kongsikan gambar percutian Ramona di sana, boleh tahan cantik juga pemandangan. (rtky/s)


Awie Gembira Anak Anak Rapat Dengan Ibu Tiri

Tiada perkara lain yang mampu membuat Awie gembira ketika ini melainkan melihat anak-anaknya bahagia dan rapat di bawah jagaan ibu tiri mereka, Sharifah Ladyana Syed Samsuddin malah turut memanggilnya dengan gelaran mummy.

“Alhamdulillah anak-anak sangat rapat dengan isteri. Mereka memanggilnya mummy. Dulu saya pernah beritahu hanya orang ‘gila’ saja yang mahukan saya yang sudah memiliki lima anak, tetapi saya kagum dan terharu melihat dia (Ladyana) mengambil cabaran untuk memikul tanggungjawab dalam menjaga serta memberi kasih sayang terhadap anak-anak saya”

“Saya juga kagum melihat cara dia menghabiskan masa bersama anak-anak walhal dia masih muda dan tidak mempunyai pengalaman. Namun, dia berusaha menjadi ibu yang terbaik,” katanya kepada Harian Metro.

Tambah Awie, sejak berkahwin, dia dan isterinya itu sama-sama menguruskan persekolahan anak anak. Malah di atas sebab ingin memastikan anak tidak terabai dan merasa serba kekurangan jugalah dia melangsungkan perkahwinan lebih awal.

Perkahwinan bersama Sharifah Ladyana merupaka perkahwinan ketiga buat Awie. Sebelum ini Awie pernah mendirikan rumah tangga dengan penyanyi Arni Nazira Anuar pada 1998 yang bertahan selama lapan tahun dan dikurniakan dua anak.

Awie kemudian menikahi Rozana Misbun pada 2006 tetapi tidak tinggal sebumbung sejak 2014. Semoga perkahwinan Awie kali ini disirami bahagia hingga ke Jannah. (rtky/s)


Nabil Ahmad Harap Isteri Istiqamah Bertudung Suatu Hari Nanti

Kalau sudah namanya manusia, kadang kala semua yang tidak kena di mata, pasti dipersoalkan malah ada juga yang terlalu awal menghakimi orang lain. Itulah yang terpaksa dihadapi oleh Nabil Ahmad, lebih lebih lagi bila sudah ada gelaran haji.

“Sebagai suami, saya mengambil pendekatan diplomatik untuk berbincang mengenai perkara ini dengan isteri. Bahkan sepanjang masa, tidak kiralah secara serius atau berseloroh, saya juga mahukan yang terbaik buat Zira”

“Begitupun, saya tidaklah sampai ke tahap mendesak hingga membuatkan dirinya berasa seperti terpaksa memakai tudung. Dalam soal itu, biarlah kesedaran untuk berhijab datang daripada hatinya sendiri, tanpa sebarang tekanan mahupun desakan sesiapa,” jelasnya kepada BH Online.

Tambah Nabil, dia juga mahukan yang terbaik buat isterinya selain turut mengharapkan jika isterinya sudah bertudung nanti agar kekal istiqamah. Malah dia juga turut dinasihati oleh insan terdekat agar menasihati isterinya menutup aurat. (rtky/s)


5 Fakta Misteri Di Sebalik Papan Berhantu Ouija -- Memang Seram!

Kami pasti, ada di antara anda yang tengah baca artikel ini mesti pernah dengar cerita tentang permainan seru semangat atau pun roh orang yang mati. Kalau bukan anda yang main pun, mesti pernah dengar cerita bukan?

Hari ini kami nak kongsi ringkas saja tentang permainan sedemikian rupa yang diberi nama Ouija. Sebut saja Ouija, ramai yang tak tahu sebenarnya nama Ouija pun datangnya dari jawapan papan itu sendiri.

Pada mulanya, individu yang bertanggungjawab membawa papan berhantu ini ke pasaran telah bertanyakan nama yang sesuai dengan memainkan sendiri papan ini dan apabila ditanya apakah maksud Ouija, papan penunjuk menghimpunkan ayat membentuk ejaan – good luck.

Pada tahun 1994, empat orang juri di London telah menyerahkan keputusan seorang pembunuh dengan bertanyakan kepada Ouija Board. Ouija menyatakan lelaki berkenaan salah bagaimanapun lelaki berkenaan masih dapat membuat rayuan. Namun, keputusan rayuan tetap menyatakan bahawa lelaki berkenaan bersalah atas tuduhan membunuh.

Pada tahun 2001, bekas datuk bandar Minco, Oklahoma iaitu Brian Roach telah dibunuh oleh ibu mertuanya sendiri. Dia telah ditikam ketika tidur dan menurut wanita berkenaan, papan Ouija menyatakan bahawa Brian adalah seorang yang jahat dan mesti dibunuh.

Manakala pada tahun 2014, seorang lelaki membunuh seekor anjing kerana dipercayai menjadi perumah buat syaitan. Malah keluarganya juga membakar rumah merkea sendiri setelah Ouija memberitahu bahawa mereka semua akan mati. Pelik bukan sehingga manusia percaya benda sebegini.

Pengasas Alcoholics Anonymous, Bill Wilson mempunyai bilik khas yang digunakan oleh dirinya untuk berinteraksi bersama roh menggunakan papan Ouija. Menurut Bill lagi, dia berkomunikasi dengan sami abad ke 15 yang bernama Boniface dan melalui perkongsian dengan roh sami berkenaan, Bill terinspirasi mewujudkan program yang dipanggil – The 12 Steps to Recovery (12 Langkah Untuk Kembali Pulih).

Percaya atau tidak, kumpulan rock The Mars Volta pernah menggunakan khidmat papan Ouija dalam menghasilkan album The Bedlam in Goliath. Bagaimanapun, kumpulan mereka terpaksa menempuhi pelbagai perkara misteri sepanjang proses mengeluarkan album tersebut.

Menurut vokalisnya, Cedric Bixler-Zavala, roh yang menolong mereka dalam menghasilkan album tersebut adalah Goliath, yang mempunyai 3 karakter berbeza – seorang lelaki, seorang wanita da juga ibu mereka dan ia juga melibatkan pembunuhan.

Anda percaya semua kisah benar yang terjadi ini? Menurut smithsonianmag, apa yang anda baru baca ini adalah benar benar terjadi. Namun bagi anda yang ingin menyaksikan sendiri bagaimana permainan papan berhantu ini mampu memusnahkan hidup berkeluarga, jom tonton trailer filem Ouija: Origin of Evil  yang akan ditayangkan pada 3 November ini.


Bella Dally Serah Soal Anak Kepada Allah

Walaupun usia perkahwinan masih baru, pasti ramai yang tidak sabar untuk melihat pasangan Nazim Othman dan Bella Dally mempunyai cahaya mata. Pun begitu, bagi Bella dirinya lebih selesa menyerahkan soal zuriat kepada Allah tanpa membuat sebarang perancangan mengenainya, namun pada masa yang sama pasangan ini turut mengharapkan doa dari peminat.

“Memandangkan usia perkahwinan masih baru, saya belum terlalu memikirkan perkara itu. Saya dan suami tak pernah merancang. Kami bersedia sahaja. Bagi saya rezeki yang paling berharga. Saya tetap percaya dan yakin dengan ketentuan Allah. Lambat atau cepat itu sudah tertulis. Saya sentiasa berdoa semoga kami segera dikurniakan anak”

“Pada masa sama saya mengharapkan doa yang baik-baik daripada semua orang. Ketika bujang saya tinggal seorang diri, tetapi sekarang sudah ada peneman. Lebih menyeronokkan apabila saya pulang dari bekerja suami ada menunggu di rumah. Begitu juga sebaliknya apabila dia keluar bekerja,” katanya kepada Harian Metro mengenai perkara itu.

Bercakap pula mengenai bulan madu, Bella memberitahu mereka masih tidak mempunyai waktu untuk berbulan madu kerana masing-masing masih terikat dengan kerjaya. Bagaimanapun, pasangan bahagia ini merancang untuk berbulan madu pada tahun hadapan walaupun pada ketika ini mereka berdua masih belum menetapkan destinasi percutian bulan madu. (rkty/w)


Kerana Filem Pinjam Hatiku, Ayda jebat Nekad Kurus

Mungkin ramai yang menyedari perubahan ketara yang terjadi kepada Ayda Jebat apabila dirinya kelihatan semakin kurus. Malah di laman sosial juga peminat sering tertanya-tanya mengapa perubahan yang begitu drastik ini terjadi.

Tidak mahu berselindung, pelakon wanita ini menjelaskan bahawa kini jadual kerjayanya terlalu padat. Apa yang lebih menarik lagi, Ayda Jebat juga sememangnya mahu memberikan lakonan yang terbaik dalam filem Pinjam Hatiku.

“Sekarang ini Ayda memang sedang memberi sepenuh perhatian kepada penggambaran filem. Bukan apa, jika boleh saya mahu berikan yang terbaik dalam setiap perkara yang dilakukan”

“Namun saya tahu, ada peminat di luar sana yang tidak henti henti mengambil berat tentang saya termasuklah mengenai kesihatan saya. Ramai juga yang bimbang apabila badan saya yang berisi sebelum ini semakin susut,” katanya.

Tidak mahu berselindung dengan peminat dan pengikutnya di laman sosial, Ayda Jebat mengambil keputusan untuk sama sama berkongsi tentang kejayaannya menurunkan berat badan. Menurut Ayda, dia mengamalkan penggunaan produk Aura White iaitu Juicy Fibre.

“Jujur saya cakap, minum Juicy Fibre ini memang membantu sangat. Kita akan rasa kenyang selain bantu kawal selera makan. Malah ia juga turut menyingkirkan toksin dari tubuh badan”

“Sebagai buktinya, saya sendiri telah mengamalkan Juicy Fibre dan ia terbukti dalam mengatasi masalah perut buncit dan membentuk tubuh yang lebih ramping dan langsing. Jangan risau, produk ini juga membantu mengawal kolestrol dalam darah,” katanya lagi.

Nampaknya selain duta kepada produk berkenaan, Ayda Jebat betul betul mengambil langkah untuk mencuba sendiri sehingga menunjukkan hasil yang positif, perubahan secara realiti dari seorang yang bertubuh gempal sehingga kini memiliki tubuh langsing.


Che Ta Fokus Kemas 20 Bagasi Sehari Ketika Keluar Negara

Ingin tahu apa rahsia Che Ta kekal cantik dan sedondon sekelurga ketika berada di luar negara? Jawapannya terletak pada jumlah bagasi yang dibawa oleh pelakon ini. Bagi Che Ta, jumlah 20 bagasi yang akan dibawanya setiap kali keluar negara adalah normal.

“Biasanya saya yang akan siapkan atau pack sendiri semua baju suami dan anak-anak kerana saya mahu kami anak beranak pakai sedondon setiap hari. Saya akan letakkan setiap pakaian yang akan kami pakai mengikut hari, satu bag untuk satu hari”

“Jadi mudahlah kerana setiap satu bagasi itu saya sudah suai padankan serta dengan rona atau tema yang sama. Selebihnya saya akan asingkan satu bagasi untuk handbag serta kasut-kasut saya pula,” katanya kepada Astro Gempak.

Bagaimanapun menurut Che Ta, dia mengakui turut berasa penat untuk mengemas sendiri semua bagasi malah dia juga turut fokus denga aktiviti mengemas tersebut yang kebiasaannya mengambil masa sehingga sehari. (rtky/s)


Nabil Ahmad Mohon Maaf Kepada Peminat Elly Mazlein

Walaupun Elly Mazlein menyatakan dirinya tidak ambil hati dijadikan bahan gurauan, Nabil Ahmad bagaimanapun tetap memohon maaf kepada semua orang yang tersinggung dengan gurauan kasar di konsert Gegar Vaganza tempoh hari. Permohonan maaf itu akan dilakukan secara terbuka pada konsert akan datang agar dapat meredakan kemarahan peminat Elly.

“Kalau mereka rasa tidak senang dan marah dengan lawak saya itu, saya akan buat permohonan maaf secara terbuka pada malam konsert akan datang supaya ia dapat meredakan marah mereka. Saya dan Elly Mazlein tiada apa-apa masalah kerana lawak itu sudah dibuat ketika latihan lagi. Cuma penonton dan peminat sahaja yang tidak boleh terima”

“Pada saya lawak kasar saya tidak mengecilkan hati peserta pun kerana peserta rancangan ini semuanya artis yang sudah lama dalam industri hiburan. Mereka sudah biasa dengan gosip, jadi apalah sangat dengan lawak saya itu. Rancangan ini hanya lebih kepada drama dan bukan pertandingan nyanyian biasa,” katanya kepada m Star Online.

Sudah lama berada dalam dunia pengacaraan, Nabil menyedari ramai mata yang memerhati salah silapnya namun beliau tidak kisah jika dikritik selagi rancangan tersebut mendapat sokongan peminat. Dalam masa yang sama permohonan maaf secara terbuka juga dilakukan atas dasar ingin menjaga hati peminat fanatik Elly yang berang dengan gurauannya.

Terdahulu, Nabil dikecam hebat apabila usikkannya terhadap Elly yang mendendangkan lagu Usah Ditambah Bara Yang Tersimpan pada malam Ahad lalu dianggap keterlaluan berikutan pergolakan rumah tangga menimpa penyanyi itu baru-baru ini. Bagaimanapun, Elly tampil menjelaskan hubungannya dengan Nabil masih baik dan menganggap ianya sebagai gurauan. (rkty/w)


Elly Mazlein Faham Nabil Ahmad Bergurau

Kecoh sebentar suasana di laman sosial apabila Nabil Ahmad dikecam kerana menjadikan Elly Mazlein sebagai bahan gurauan pada konsert Gegar Vaganza baru baru ini. Bagaimanapun bagi Elly, dia memahami apa yang cuba disampaikan Nabil pada ketika itu.

“Saya faham Nabil hanya bergurau sahaja dan saya tidak mengambil hati dengannya. Alhamdulilah ramai yang perihatin, maknanya saya disayangi sekarang dan ramai mahu menjaga hati saya,” katanya dipetik daripada Astro Gempak.

Gara-gara gurauan Nabil yang menyatakan – macam ni punya cantik pun berpisah jua – kepada Elly, teruk Nabil dikecam dan dikritik malah ada yang menyifatkan Nabil biadap dan tidak tahu menghormati perkara peribadi untuk dijadikan bahan jenaka.

Sementara itu, memetik laporan BH Online, Elly mengakui bahawa lagu Berpisah Jua yang dinyanyikannya minggu lalu benar benar terkesan di hati umpama rasa ditumbuk.

Apa yang pasti, Nabil tetap akan menjadi pengacara, orang ramai akan terus bercakap mengenai program realiti tersebut dan Elly akan terus mendapat sokongan peminat sepanjang konsert berlangsung. Dan anda yang meminati program ini akan terus menunggu depan televisyen setiap kali konsert akan ke udara. (rtky/s)


Amyra Rosli Berdebar Menjelang Hari Perkahwinan

Hanya tinggal 17 hari lagi sebelum Amyra Rosli dan pasangannya Amar Baharin akan disatukan dalam majlis perkahwinannya yang akan diadakan tidak lama lagi. Bagi Amyra, dia memberitahu sudah bersiap sedia untuk memikul tanggungjawab sebagai seorang isteri, pun begitu dia tidak terkecuali mengalami perasaan berdebar untuk berkahwin.

BACA: Gambar Sekitar Pra Perkahwinan Amar Baharin, Amyra Rosli Di London

“Perasaan berdebar itu memang ada, tak tahu nak berkongsi perasaan itu bagaimana. Tetapi rasanya siapa yang pernah berkahwin tahulah. Insya-Allah, saya boleh jaga Amar sebagaimana saya menjaga adik-adik saya serta ibu dan bapa saya,” katanya yang ditemui di Majlis Sidang Media Anugerah Melodi.

Tambahnya lagi, persiapan perkahwinannya hampir selesai dan hanya beberapa peratus lagi yang perlu dilakukannya.

“Lebih kurang 95% peratus dah selesai tinggal nak hantar kad jemputan. Saya sendiri hari-hari kira masa untuk berkahwin. Cuma saya masih menjalani penggambaran seperti biasa dan akan ke Dubai minggu ini untuk menjalankan penggambaran di sana,” katanya yang masih lagi sibuk bekerja.

Amyra turut berkata, rezekinya kini turut bertambah kerana dalam tahun ini beberapa tempat telah pun dilawatinya seperti Wales dan United Kingdom yang tidak pernah terlintas di fikirannya untuk ke negara tersebut.

“Mungkin inilah orang kata rezeki nak kahwin, saya dapat berjalan ke beberapa buah negara seperti Wales, United Kingdom, Singapura dan yang terbaru akan ke Dubai,” katanya kepada Rotikaya. (rtky/h)


Saharul Ridzwan Mahu Bawa Isteri Tunai Umrah

Pelakon Saharul Ridzwan yang baru sahaja melangsungkan perkahwinan baru-baru ini berkata, bahawa dia mahu pula berbulan madu bersama isterinya, Deena Emir di Mekah pada tahun hadapan.

“Kalau nak cakap honeymoon betul-betul secara berdua belum lagi. Saya punya target nak pergi umrah. Baru sahaja lepas kahwin baru boleh daftar sebagai mahram. Insya-Allah, kalau ada rezeki pergi Mekah,” katanya yang ditemui di Majlis Sidang Media Anugerah Melodi.

Sebelum ini, gambar-gambar Saharul dan isterinya itu melancong ke beberapa tempat seperti, Singapura, Batam dan Egypt adalah atas urusan bekerja dan ditemani oleh krew-krew penggambaran dan mempunyai jadual bagi setiap lokasi yang dilawati. Pengalaman bercuti berdua bersama isterinya belum dilakukannya lagi.

“Saya pergi Singapura, Batam dan Egypt (Romantika) itu adalah bercuti sambil bekerja, di mana saya terikat dengan jadual dan itu bukanlah berbulan madu sangat. Kalau bercuti berdua saya belum ada pengalaman dan belum sampai lagi,” ujarnya yang akan menjadikan Mekah sebagai lokasi rasmi untuk berbulan madu bersama isteri tercinta. (rtky/h)


Emma Maembong Bakal Dirisik Kamal Adli Hujung Tahun Ini?

Selepas hubungan cinta bersama dengan Kamal Adli dikatakan berantakan, Emma Maembong dikaitkan pula dengan Raf Yaakob. Bagaimanapun, hubungan itu dikatakan hanya drama semata-mata bagi menutup hubungan istimewa yang terjalin bersama Kamal. Malah hubungan cinta mereka bertambah serius apabila Kamal dikatakan bakal merisik Emma pada hujung tahun ini.

“Yang penting Miss j dengar Emma dalam diam ada khabar gembira. Perancangan tentang masa depan mereka bersama. Dengarnya, Emma bakal diikat dengan Kamal pada penghujung tahun ini. Satu majlis merisik bakal diadakan bagi menandakan Emma adalah milik Kamal”

“Miss J tak pasti bila tarikh majlis itu akan diadakan. Yang pasti sudah ada perancangan ke arah itu dan mendapat persetujuan kedua-dua pihak. Sebab khabarnya, Emma memang sudah lama bersedia untuk melangkah ke alam perkahwinan,” katanya dalam ruangan Miss J di Utusan Online.

Menerusi ruangan Miss J, difahamkan satu majlis merisik bakal berlangsung pada penghujung tahun ini bagi menandakan Emma adalah milik Kamal. Malah pada masa yang sama, kedua-dua belah keluarga juga sudah mencapat persetujuan untuk mengadakan majlis berkenaan memandangkan Emma juga sudah lama bersedia untuk mendirikan rumah tangga.

Bagaimanapun, kedua-dua pihak masih belum memberikan sebarang komen mengenai dakwaan ini. Tetapi jika benar mereka bakal mendirikan rumah tangga tidak lama lagi, harapnya perkahwinan yang dibina akan berkekalan hingga ke akhir hayat. Pasti ramai yang tidak sabar ingin melihat Kamal dan Emma naik pelamin bersama, memang sama manis sama padan. (rkty/w)


Lisa Surihani: Usah Kejar Populariti, Ia Akan Hadir Sendiri

Bermula dari bawah sehingga kini menjadi isteri kepada Yusry KRU, Lisa Surihani selaku insan seni turut berkongsi pandangan tentang kehadiran pelakon baru yang semakin ramai ketika ini. Kata Lisa, kewujudan sosial media juga turut membantu pelakon baru untuk dikenali dengan lebih cepat.

“Jika terlalu mengejar glamor, kita hanya mampu bertahan sementara. Saya tahu, populariti penting dalam mempengaruhi perjalanan kerjaya, tetapi jangan jadikan ia sebagai sasaran utama. Dalam meraih kejayaan sebagai pelakon, jangan lupa menghormati orang di sekeliling kita,” jelasnya kepada BH Plus.

Selain itu, Lisa juga menyatakan bahawa populariti itu bukanlah sesuatu yang perlu dikejar sebaliknya ia akan datang dengan sendiri. Tambahnya, dia menerima kehadiran pelakon baru malah turut mengakui bahawa mereka boleh mencorak industri seni pada masa akan datang.

“Saya dulu menyertai industri hiburan kerana mahu belajar dan dalam masa sama, mencari sumber pendapatan. Tetapi perlu diingatkan, usah terlalu mengejar populariti kerana ia akan hadir dengan sendiri,” katanya. (rtky/s)


Sport Planet Serang Seremban, Diskaun Gila Gila!

Nampaknya Sport Planet buat jualan besar besaran lagi dan kali ini lokasi seterusnya adalah di Era Square Mall (Terminal 2), Seremban pada 27 Oktober hingga 6 November, bermula jam 11 pagi hingga 9 malam.

Ha, cakap banyak pun tak guna, kami nak kongsikan dengan anda apa yang anda boleh dapatkan di sana nanti!

Ramai yang tertanya status barangan di sini. Memang original ya dan ramai juga berpuas hati. Tak percaya? Boleh serbu dan alami sendiri

Setiap kali ada jualan off season oleh Sport Planet, penuh orang serbu. Sebab apa? Sebab harga di sini memang berpatutan dan ada diskaun sehingga 70%!

Ha, siapa kata Sport Planet ada jual pakaian sukan lelaki saja? Jangan risau, siapa yang bijak berjimat, pastinya akan serbu setiap kali Sport Planet buat jualan besar besaran.

Antara kelebihan harga yang murah ialah dapat menjimatkan kos dan sebab itulah anda boleh bawa pasukan badminton, futsal atau pun bola sepak untuk sama-sama dapatkan barangan baru. Memang puas hati sangat.

Selalu beli barang latihan sikit sikit, payah mahu dapat diskaun. Tapi di Sport Planet memang boleh borong peralatan untuk latihan sebab harganya murah sangat sangat.

Bagi yang tak minat bersukan tapi suka barangan sukan yang berjenama, jangan risau sebab anda juga boleh dapatkan baju kasual, kasut, topi dan pelbagai lagi barangan yang anda boleh dapatkan.

Memang tak dinafikan, siapa yang pernah pergi jualan besar besaran oleh Sport Planet, memang ramai yang lambat keluar sebab rambang mata tengok barang yang ada. Jadi bagi anda yang tertanya bila dan di mana ia akan diadakan, boleh simpan screenshot gambar di bawah.

Kami kongsikan juga kepada anda beberapa lagi barangan yang anda boleh dapatkan di sana nanti. Enjoice!


Pakai Uniform Tentera, Fathia Latiff Mohon Maaf

Gara-gara berpakaian seragam tentera, Fathia Latiff dalam muatnaik gambar di Instagram memohon maaf setelah ditegur beberapa individu selain ada yang menyifatkan pelakon ini mempersendakan uniform tentera tersebut.

“Saya dengan ikhlas hati meminta maaf. Tiada niat untuk saya persendakan pakaian dan saya menghormati Pakaian Seragam TD (tentera darat). Cuma sebelum ini, saya tidak tahu dan tidak ‘sensitif’ mengenai etika pemakaian TD Malaysia dan telah pun delete gambar di instagram. Truly apologize,” jelasnya di Instagram.

Permohonan maaf Fathia dalam masa yang sama turut mengundang pelbagai reaksi daripada peminat dan pengikut di laman sosial tersebut. Ada yang mempertahankan Fathia bahawa dia hanya menggayakan uniform tersebut. Ada juga yang turut mengaitkan perihal zaman nabi nabi dulu tidak ada kewujudan uniform untuk terlalu dihormati. Asal boleh, semua mahu dikaitkan dengan agama.

Bagaimanapun, apa yang terjadi ini bukanlah perkara pertama berlaku di kalangan selebriti tanah air kerana sebelum ini Sharnaaz Ahmad juga pernah memohon maaf berikutan isu yang sama apabila dia mengenakan uniform tentera ketika menghadiri majlis anugerah. (rtky/s)


Nabil Ahmad Dikecam Bergurau Tak Kena Tempat

Bukan kali pertama mahu pun kali kedua, pengacara dan juga pelawak Nabil Ahmad nampaknya kini sekali lagi menarik minat orang ramai apabila dikatakan berlawak tidak kena pada tempatnya. Perkara tersebut dilakukan Nabil sewaktu mengacara program realiti Gegar Vaganza.

Dalam siaran tersebut, Nabil telah mengeluarkan kenyataan – Macam ni punya cantik pun berpisah jua, yang ditujukan kepada Elly Mazlein selepas selesai persembahan. Seperti mana yang mana kita tahu, Elly sedang berusaha dalam mendapatkan semangat baru selepas sahaja bercerai dengan bekas suaminya, Azmi Hatta.

Nyata lawak yang diucapkan Nabil tersebut mengundang pelbagai persepsi berbeza di kalangan warga laman sosial. Ada yang menyifatkan lawak Nabil terlalu biadap selain dicemuh kerana tidak pandai menghormati perasaan orang lain.

Bagaimanapun, Elly Mazlein ketika itu dilihat bijak mengawal suasana dan kami rasakan penyanyi wanita itu sudah cukup kuat untuk berhadapan dengan situasi tersebut. Sementara itu, pastinya Nabil pun ada jawapan tersendiri – sudah termaktub dalam kontrak mungkin lawak sedemikian.

Apa pun, insiden tersebut dalam masa yang sama sebenarnya turut membuatkan orang ramai tidak berhenti bercakap mengenai program tersebut. Setinggi mana kebencian orang ramai terhadap jenaka Nabil pun, mereka akan terus menonton sehingga final, sama seperti dua musim sebelum ini. (rtky/s)


Shaheizy Sam Larang Syatilla Melvin Terima Tawaran Berlakon Setelah Hamil

Suami mana tidak sayangkan isteri, bukan? Lagi lagi apabila isteri sedang hamil dan begitulah juga reaksi Shaheizy Sam kepada Syatilla Melvin. Menurut Syatilla, Sam melarangnya untuk berlakon sebaik sahaja disahkan hamil.

“Saya hanya mengetahui diri hamil selepas dua minggu tidak datang haid. Pada mulanya, saya cuba untuk tidak terlalu berfikir mengenainya kerana bimbang nanti kecewa. Cuma terdetik juga di hati, mungkin saya hamil kerana selama ini, tidak pernah berdepan masalah kitaran haid”

“Saya gembira apabila ujian kehamilan yang dilakukan sendiri di rumah menunjukkan keputusan positif. Suami seperti hilang kata-kata apabila doktor memaklumkan saya hamil ketika kami melakukan pemeriksaan lanjut di hospital,” jelas Syatilla kepada BH Online.

Tambah pelakon wanita itu lagi, Sam juga terlalu sebak dan gembira sebaik menerima berita bahawa mereka bakal menimang cahaya mata. Malah Sam juga akan berusaha untuk memenuhi segala keinginannya walaupun kadang kala Sam penat dan sibuk dengan kerja. (rtky/s)


Nora Hargai Peminat Beri Sokongan

Mengakui memerlukan sokongan daripada ramai pihak untuk terus meMberikan persembahan yang terbaik dalam program realiti Gegar Vaganza musim ketiga, Nora dalam masa yang sama turut terkilan kerana suaminya terlalu sibuk dan tidak begitu memberikan sokongan kepadanya.

“Saya faham, suami terlalu sibuk. Mungkin juga kerana sudah terbiasa melihat saya bekerja keras sepanjang menjadi penyanyi, jadi tiada yang berbeza pada matanya apabila saya menyertai GV3. Suami beranggapan setiap persediaan yang dibuat sama seperti persembahan biasa lain”

“Saya sempat menegurnya dan memberitahu, menyertai program realiti membabitkan penyanyi profesional adalah perjuangan besar. Sebagai isteri, saya memerlukan sokongan penuh suami untuk terus bertahan mental dan fizikal mengharungi pertandingan ini,” jelasnya kepada BH Online.

Bagaimanapun menurut Nora, peminat tidak henti henti memberikan sokongan kepadanya melalui media sosial. Jadual Nora juga dalam masa yang sama turut padat dan berharap agar dia dapat memberikan persembahan yang terbaik. (rtky/s)


Sofi Jikan Akui Pelakon Baru Ada Pakej Lengkap

Akibat kurang menerima tawaran berlakon sepanjang tiga tahun kebelakangan ini, pelakon Sofi Jikan menyatakan dia kini sudah mula menceburi bidang perniagaan demi kelangsungan hidup.

“Saya sudah tidak ada tawaran berlakon sejak dua, tiga tahun lalu dan disebabkan itu saya mula beralih ke bidang perniagaan. Sekarang saya sibuk menjual minya hitam dan Insya-Allah pada 27 Oktober ini saya akan lancarkan minyak wangi Rockstar bagi lelaki dan Superstar bagi wanita pula”

“Saya sedar semakin tiada tempat dalam industri kerana kehadiran pelakon-pelakon baru yang lebih bagus dan mempunyai pakej yang lengkap sebagai artis. Saya tidak boleh bertahan, lebih baik saya menceburkan diri dalam bidang perniagaan”

“Lagi pula beberapa tahun dalam industri saya tidak pernah dicalonkan dalam mana-mana anugerah, ia menandakan lakonan saya tidak cukup bagus,” ujarnya kepada mStar Online.

Malah tambah Sofi Jikan lagi, kini dia menyifatkan bidang lakonan sebagai sesuatu yang sudah dikuburkan dan jika ada mahu dirinya berlakon, mereka perlu gali semula perkuburan tersebut. Bunyi macam merajuk pun ada gayanya.

Nampaknya selepas Namron turut menyatakan diri untuk berundur dari dunia seni, makin ramai pelakon yang benar benar berbakat menarik diri. Namun kami pasti, filem mahupun drama yang dibintangi pelakon berbakat mungkin tidak memenangi sebarang anugerah namun karakter mereka akan sentiasa wujud, tidak lupus ditelan zaman.


Elfira Loy Mahu Bina Kerjaya Sebelum Kahwin

Seringkali terpalit mengenai soalan jodoh, Elfira Loy dalam satu kenyataan kepada Astro Gempak menyatakan bahawa dia tidak mempunyai masalah untuk berkenalan dan jika ada yang berminat untuk menyunting dirinya, lelaki berkenaan haruslah bertemu dengan keluarganya terlebih dulu.

“Saya tak sorokkan apa-apa dan ya saya masih solo, saya okay saja kalau ada sesiapa yang nak berkenalan. Cuma saya nak beritahu saya lebih sukakan kalau berkenalan dengan cara tradisional di mana mereka perlulah berjumpa dengan keluarga saya”

“Saya rasa cara itu lebih baik dan saya rasa tak ramai lelaki yang berani untuk melakukan perkara itu,” jelasnya kepada portal berkenaan. Tambah Elfira, buat masa ini dia tidak merasakan terlalu tergesa gesa ke arah perkahwinan.

Sehubungan dengan itu, dia mahu menggunakan masa yang ada ketika ini untuk membina kerjaya terlebih dahulu. Malah Elfira sebelum ini dalam satu kenyataan pernah menyatakan bahawa dia agak susah untuk menemui teman lelaki yang sesuai. (rtky/s)


Aaron Aziz Bawa Keluarga Tunai Umrah Bulan Depan

Jika sebelum ini Aaron Aziz pernah menjejakkan kaki di tanah suci Mekah, kali ini dia mahu membawa anak anak dan isteri untuk turut sama menunaikan umrah bersama sama. Aaron dan keluarga akan menunaikan umrah pada bulan November ini.

BACA: Aaron Aziz Terkena Jangkitan Paru Paru, Berita Palsu Kematian Tersebar

“Sebelum ini saya ke Makkah tanpa mereka, tetapi ini akan menjadi pengalaman pertama anak-anak mengerjakan umrah. Jika mengikut perancangan, saya ingin membawa mereka menunaikan umrah sebagai persiapan sebelum menunaikan Haji bersama selepas ini”

“Doakan semoga perjalanan kami ke Tanah Suci nanti berjalan lancar,” katanya kepada Harian Metro. Perkara tersebut pastinya membaw pengalaman baru buat anak anak Aaron iaitu Danish, Dwi Ariana dan Dahlia Arissa.

Sementara itu, Aaron turut menafikan dakwaan bahawa dia kini sudah menghilang dari dunia seni selain menyatakan ketiadaannya di Malaysia adalah kerana terlibat dengan penggambaran di Singapura selama tiga bulan. (rtky/s)


"Jangan Kaitkan Saya Dengan Saharul Ridzwan Lagi"

Pengakuan bakal mendirikan rumah tangga bersama kekasih, Mohd Izham Tarmizi Roslan baru-baru ini diharap dapat menjelaskan kepada orang ramai mengenai gosip cinta diantara Mia Ahmad dan Saharul Ridzwan sebelum ini. Tambahnya lagi, beliau enggan kisah cintanya bersama Saharul terus menjadi bualan orang memandangkan Saharul kini sudah bergelar suami orang.

“Sedikit sebanyak saya berasa lega apabila mengaku sedang bercinta dengan Izham kerana sebelum ini orang terus mengaitkan saya dengan Saharul. Tetapi apa yang saya harapkan semua pihak tidak lagi mengaitkan saya dengan Saharul kerana saya sudah ada seseorang dan Saharul pun sudah berkahwin,” katanya kepada m Star Online mengenai perkara itu.

Perbezaan umur tiga tahun dengan kekasih hati tidak menghalang Mia untuk meneruskan keputusan memilih lelaki itu sebagai suami kerana sikapnya yang matang dan memahami kerjayanya sebagai pelakon. Malah dengan sikap keterbukaan juga, Izham tidak menghalang dirinya untuk terus bergelar anak seni walaupun selepas mendirikan rumah tangga kelak.

Terdahulu, Mia mengakui sedang menjalinkan hubungan cinta bersama penjaga gol pasukan bola sepak JDT itu sejak setahun lalu. Turut mengakui telah bertemu keluarga masing-masing, Mia telah mengumumkan bakal berkahwin pada tahun depan. Bagaimanapun, buat masa ini masih tiada tarkih khusus dibincangkan dan ditetapkan untuk majlis tersebut. (rkty/w)


“Kami Akan Berkahwin Bila Semua Isu Reda”

Nampaknya pelakon Faye Kusairi yang terlibat dengan kontroversi rumah tangga pengarah, Azmi Hatta dan penyanyi Elly Mazlein, memberitahu akan berkahwin sekiranya semua masalah ini diselesaikan dengan baik.

“Persediaan untuk berkahwin tidak ada. Dia (Azmi Hatta) ada merancang, kalau semua perkara selesai kenapa tidak sebab dia pun solat dan tengoklah bagaimana nanti. Untuk menamatkan zaman bujang pula, In shaa Allah kalau dipermudahkan,” katanya yang ditemui di Majlis Sidang Media Anugerah Skrin (ASK) 2016.

Tambahnya lagi, hubungannya bersama Azmi Hatta semakin rapat walaupun kini masih dibelenggu dengan isu ini. Faye turut berkata bahawa mereka berdua mendapat sokongan daripada keluarga masing-masing.

“Kami tidak ada masalah, keluarga dia dan saya baik serta turut memberikan sokongan masing-masing. Mula-mula ingat bila perkara begini terjadi akan merenggangkan hubungan kami, tetapi semua tenang dan jadi rapat pula,” katanya kepada Rotikaya.

Sementara itu, Faye turut memohon maaf buat semua wartawan dan media di atas kekhilafannya memuat naik status yang membuatkan semua wartawan dan media berasa dihina oleh kata-katanya di laman Twitter.

“Saya memohon maaf secara umum di atas apa yang telah saya perkatakan. Saya minta maaf banyak-banyak kalau saya salah, saya tetap salah dengan media. Apa yang saya nak cakap sebenarnya ialah provokatif sahaja, bukan saya maksudkan media itu bodoh dan saya tak bermaksudkannya. Saya minta maaf sangat-sangat,” katanya yang hanya ingin membersihkan namanya sahaja daripada kontroversi tersebut.


Uqasha Senrose Tutup Komen Peminat Di Instagram?

Umum mengetahui Uqasha Senrose telah dikecam hebat apabila beliau membuat keputusan untuk nekad membuka hijabnya dahulu, namun kritikan itu seakan tidak pernah habis dan masih ramai meninggalkan komen negatif mereka di laman Instagram pelakon itu. Tidak tahan terus diasak dengan kecaman, Uqasha dikatakan telah menutup ruangan komen di Instagramnya.

“Makin cantik dan bergaya Miss K lihat Uqasha sekarang dengan warna rambutnya yang semakin perang itu. Miss K pun terus membuka akaun untuk melihat foto-foto lain Uqasha. Namun ketika Miss K ingin melihat komen-komen peminatnya di Instagram, Miss K perasan ruangan komen sudah tiada. Yang tinggal hanya ruangan untuk pengikutnya ‘like’ sahaja”

“Miss K pun pelik, kenapa Uqasha tutup ruangan tersebut? Kasihan pengikut dan peminat Uqasha sebab dah tak boleh komen. Adakah Uqasha menutup ruangan komen di Instagram itu disebabkan sudah tidak tahan dengan komen negatif yang diterima. Mungkin dia sudah tidak mahu menghiraukan dan mahu terus pandang kehadapan,” tulisnya di ruangan Astro Gempak.

Bagaimanapun buat masa sekarang, Uqasha masih belum memberikan sebarang komen atau kenyataan mengenai tindakan beliau yang secara tiba-tiba menutup ruangan komen di Instagramnya. Walau apapun, jika itu yang dirasakan terbaik buatnya untuk terus bergerak ke hadapan tanpa mempedulikan kritikan negatif di sekelilingnya, apa salahnya. (rkty/w)


Zul Yahya Kini Berkongsi Pengalaman Sebelum & Selepas Berhijrah

Jika sebelum ini pelakon Zul Yahya lebih banyak menghabiskan masa dengan dunia seni, kini penghijrahan beliau mendekati agama telah menarik minat orang ramai selain turut diundang memberikan kuliah.

Melalui video penuh yang dikongsikan oleh Facebook Audiokuliah, Zul berkongsi kisah sebelum dan selepas penghijrahannya dan ternyata perkara tersebut disambut baik oleh peminatnya. Malah para peminatnya turut mendoakan agar perubahan Zul ini akan terus kekal.

“Apa yang berlaku di sekeliling kita, apabila saya berubah, saya tahu dah – apa yang berlaku di sekeliling ketika ini adalah salah kita. Salah kita sebab kita tidak bersatu di dalam agama Allah, kita tidak bersatu tentang agama Allah SWT,” jelasnya.

Selain Zul, sebelum ini Saiful Apek juga menjelaskan bahawa dia turut diundang menjadi ahli panel bagi forum agama di masjid-masjid dan surau di sekitar Kuala Lumpur. Kebanyakan perkara yang disampaikan mereka adalah datangnya dari perkongsian hidup sebelum dan selepas mendalami agama Islam. (rtky/s)


Mia Ahmad Bakal Kahwin Pemain JDT Tahun Depan

Pelakon Mia Ahmad menjelaskan bahawa dia kini sudah bersedia untuk berkahwin dengan penjaga gol pasukan JDT, Izham Tarmizi Roslan.

“Kami sudah berjumpa keluarga dan saya selesa setakat ini, Alhamdulillah,” katanya yang ditemui di Majlis Sidang Media Anugerah Skrin 2016.

Bagaimanapun, Mia Ahmad masih belum menetapkan tarikh bahagia mereka kerana jadual Izham yang ketat sehingga hujung tahun ini.

“Saya tidak ada masalah tetapi kena ikut jadualnya. Lagipun dia ada perlawanan bola sepak sehingga ke penghujung tahun ini,” ujarnya lagi.

Tambah Mia lagi, dia akan terus diijabkabulkan tanpa melalui proses pertunangan.

“Saya tak suka tunang, terus berkahwin sahajalah,” katanya yang bakal melangsungkan perkahwinannya pada tahun hadapan. (rtky/h)


"Sekarang Sayalah Jahat, Sayalah Busuk"

Didakwa sering memukul dan menumbuk bekas suami kerana sifat cemburu melampau, Elly Mazlein yang seakan malas melayan sikap bekas suaminya, Azmi Hatta redha dengan tuduhan yang dilemparkan. Azmi sebelum ini membuat sidang media mendedahkan sikap Elly dalam akaun bersumpah termasuk mengatakan Elly sering melakukan kekerasan sepanjang perkahwinan.

“Sekarang ini yang jahat semua saya, yang tendang terajang, yang busuk semua saya. Tidak apalah saya terima sahaja apa yang dia tuduh kepada saya itu. Saya tahu tentang akuan sumpah ‘istikharah cinta’ setebal 20 helai itu yang boleh dijadikan skrip drama. Biarlah apa dia mahu kata, dia sahaja yang baik dan mulia dalam dunia ini”

“Demi keluarga dan permintaan pengikut saya, saya juga tidak akan muat naik apa-apa kisah berkaitan pasangan tersebut lagi,” katanya kepada m Star Online berhubung dengan tindakannya yang sering menyindir bekas suami dulu di Instagram.

Pendedahan itu dibuat dalam akaun bersumpah yang menyenaraikan 45 perkara berkaitan perihal rumah tangga yang dibina mereka sejak berkahwin pada 2014. Dalam pendedahan itu juga, Elly didakwa bersikap terlalu cemburu terhadapnya sehingga menjadikan beberapa pelakon wanita yang terlibat dalam drama di bawah arahannya sebelum ini sebagai mangsa keadaan.

Terdahulu pada Selasa lalu, Azmi telah mengadakan sebuah sidang media di Taman Tasik Titiwangsa bagi menjelaskan beberapa isu berbangkit mengenai kisah perceraiannya dengan Elly Mazlein yang turut dikaitkan dengan orang ketiga. Selain itu, beliau turut menafikan hubungan cinta yang terjalin bersama Faye Kusairi sebagai punca penceraian mereka. (rkty/w)


Digi Lancar iPhone 7 Dalam Acara Penuh Meriah

Rasanya semua orang sudah pun tahu iPhone 7 dan iPhone 7 Plus telah dilancarkan di Malaysia baru-baru ini, riuh sekampung jugalah orang kita untuk menjadi antara yang pertama memiliki telefon pintar terbaru dari Apple.

Dengan itu bagi merealisasikan impian peminat iPhone di Malaysia, Digi telah menganjurkan acara #TheAmazing7 bertempat di Digi Headquarters (D’House), Shah Alam bagi melancarkan produk keluaran terbaru Apple di Malaysia.

Memang meriah sambutan itu, sampaikan seawal jam 8 malam pun, sudah ramai yang datang memenuhi perkarangan D’House untuk merasai sendiri pengalaman menanti detik perlancaran produk terbabit.

Bagi memudahkan para pelanggan mendapatkan telefon pintar mereka, Digi turut menyediakan servis Grabcar PERCUMA bagi sesiapa yang ingin datang dan membeli terus iPhone 7 & iPhone 7 Plus disana.

Bagi mereka yang tiba awal disana, pelbagai aktiviti menarik disediakan untuk pelanggan kesayangan Digi. Sambil menantikan detik 12 tengahmalam, anda boleh melayan movie dan bersantai bersama rakan di bahagian luar headquaters mereka. Kalau lapar pula, terdapat beberapa food truck disediakan di luar pekarangan D’House.

Apa yang paling menarik bagi mereka yang hadir pada malam tersebut, Digi telah menawarkan rebat sehingga RM1,077 kepada pelanggan yang tidak sabar untuk membeli iPhone 7 dan iPhone 7 Plus disana. Jadi memang murah habis harga yang ditawarkan Digi pada malam itu, dengan plan telefon yang juga turut sama berbaloi.

Pada tepat jam 12 tengahmalam, semua telah siap berkumpul di tengah-tengah D’House untuk sama-sama countdown perlancaran iPhone 7 & iPhone 7 Plus. Akhirnya penantian penggemar iPhone berakhir apabila pintu kaunter pembelian iPhone dibuka. Seronok betul masing-masing mencuba telefon baru mereka sampai tak pandang kiri kanan.

Untuk pengetahuan, produk terbaru Apple pada kali ini menawarkan pelbagai ciri baru termasuk teknologi terbaru pada kamera, selain daripada bersifat kalis debu dan juga air. Jadi bagi sesiapa yang ingin mendapatkan iPhone 7 dan iPhone 7 Plus, boleh lewati cawangan Digi berhampiran atau layari: http://new.digi.com.my/smartphone/iPhone-7


"Saya Tidak Hamil, Kakak Hanya Bergurau"

Akibat daripada status yang dimuat naik oleh pelakon, Sharifah Shahirah mengenai adiknya, Sharifah Sakinah yang sedang hamil di laman sosial, beliau dihujani dengan ucapan tahniah oleh peminat yang menyangka pelakon itu sedang hamil. Bagaimanapun, Sakinah ketika dihubungi menafikan perkara itu dan menjelaskan bahawa kakaknya hanya bergurau sahaja.

“Saya tak hamil. Kakak saya sekadar bergurau, tak sangka pula pengikutnya ambil serius. Saya percaya aturan Allah jauh lebih baik daripada apa yang dirancang. Mungkin belum rezeki saya untuk menimang cahaya mata,” katanya kepada Harian Metro mengenai perkara itu.

Selepas mengalami pengalaman pahit apabila keguguran pada penghujung bukan Mac lalu, Sakinah lebih selesa menyerahkan soal zuriat kepada Yang Maha Esa. Walaupun beliau pernah mengatakan belum bersedia untuk mempunyai anak, namun mengandungkan bayi yang dipinjamkan sekejap buat dirinya itu cukup memberikan kenangan indah buat beliau dan suami.

Terdahulu, Sakinah mengalami keguguran selepas bayi yang dikandungkannya meninggal dunia pada usia masih di peringkat awal. Menurutnya, beliau hanya mendapat tahu mengenainya dua minggu sebelum keguguran dimana usia bayi pada ketika itu masih kecil. Namun beliau dan suami, Aliff Adha menerima ketentuan serta ujian yang diberikan itu dengan redha. (rkty/w)


Tak Puas Hati, Faye Kusairi Gelar Wartawan Bodoh?

Tindakan bekas suami Elly Mazlein mendedahkan perkara sebenar yang terjadi sehingga membawa penceraian nampaknya turut mengundang rasa tidak puas hati Faye Kusairi malah turut mendakwa wartawan yang melaporkan berita berkenaan sebagai bodoh.

Perkara tersebut turut dikongsikan oleh Elly Mazlein di Instagram miliknya selain beberapa lagi keratan laporan mengenai penjelasan bekas suaminya itu. Malah jelas sekali di laman sosial kini sudah ada #TeamFayeKusairi dan juga #TeamEllyMazlein, demi menegakkan kebenaran artis tersayang.

Tindakan Faye dalam masa yang sama sebenarnya turut dilihat seperti mahu menutup periuk nasi sendiri kerana terlalu cepat melatah dengan apa yang terjadi. Sebaik baik tindakan bagi kami untuk kedua dua belah pihak ialah tidak cepat melatah. Nanti lama lama orang lupa juga.

Apa pun, diharapkan agar perkara ini akan berlalu juga. Terlalu cepat melatah di dalam dunia seni kebiasannya hanya akan mengundang padah sendiri. (rtky/s)


Bekas Suami Dedah Sikap Sebenar Elly Mazlein, Mahu Henti Provokasi

Nampaknya bekas suami Elly Mazlein tampil membuat kenyataan dan bagi anda di luar sana, anda harus tahu, tindakan Azmi Mohd Hatta memilih untuk bercinta dengan Faye Kusairi adalah dengan izin Tuhan.

“Saya menjalinkan hubungan cinta yang serius selepas saya dikurniakan ilham dan Allah menampakkan wajah Faye Kusairi dalam solat istikharah. Demi Allah saya bercakap benar. Setelah beberapa kali pertemuan dengan Faye barulah saya beritahu mengenai gambaran solat istikharah itu,” katanya kepada Astro Gempak.

Melalui sidang media yang diadakan di Taman Tasik Titiwangsa itu juga, Azmi turut membuat pengakuan bersumpah bahawa Faye Kusairi bukanlah punca penceraiannya malah melalui mStar Online, Azmi juga memberitahu bahawa dia turut ditumbuk, dipukul dan disepak terajang oleh bekas isterinya itu.

Manakala dalam kenyataan kepada BH Online, Azmi menjelaskan bahawa perpisahan mereka adalah disebabkan oleh sifat cemburu bekas isterinya itu sendiri.

“Saya meminta semua pihak menghentikan provokasi yang boleh memudaratkan lagi isu ini. Kami berpisah disebabkan beberapa perkara dan faktor utama adalah kerana sikap cemburu Elly sendiri”

“Sudah tiba masanya saya membuka mulut setelah lama mendiamkan diri. Banyak pihak yang terpalit dengan kontroversi ini dan saya perlu bersuara untuk menegakkan keadilan. Maruah saya sebagai lelaki seperti diperkotak-katikkan dalam hal ini”

“Oleh itu, perpisahan menjadi jalan terbaik buat saya dan Elly,” kata Azmi yang turut menyatakan bahawa keputusan untuk mereka berpisah juga adalah nasihat daripada bapa Elly sendiri.

Apa pun, Elly sebelum ini telah pun memaafkan bekas suaminya dan juga Faye. Diharapkan segala isu yang mampu mencetuskan semula persengketaan dapat dielakkan. (rtky/s)


Cara Mudah Langsai Hutang PTPTN!

Kalau nak cakap pasal bayar hutang memang kalau boleh semua orang nak mengelak, larilah ke hujung dunia sekalipun bila dah berhutang kenalah bayar kan. Hutang ada bermacam jenis tapi yang paling liat nak bayar pasti hutang PTPTN, biasalah dah bekerjaya kan mana nak ingat hutang masa susah dekat universiti dulu.

Tapi memandangkan sekarang zaman dah canggih, cara nak bayar hutang pun dah senang. Disebabkan kita sibuk ada cara nak buat bayaran dengan mudah, cepat dan selamat.Apa lagi melalui online lah.

Cara pembayaran pula memang mudah, sambil-sambil shopping online pun boleh buat. Tapi bagi pemegang akaun Maybank macam saya, ini langkah mudah untuk anda bayar hutang PTPTN anda:

1. Layari laman web Maybank Berhad http://www.maybank2u.com.my/. Masukkan Login ID dan Password anda kemudian pilih Bill Payment.

2. Pilih Make a one-off payment/ favourite payment (sekiranya telah masukkan sebagai favourite). Pilih Education & Education Loans. Klik Continue. Pilih PTPTN-Bayaran Balik Pinjaman Pendidikan .Klik Continue.

3. Masukkan maklumat amaun: IC No atau no pinjaman atau no surat tawaran. Klik Continue. Pastikan bayaran kepada adalah betul.

4. Klik Request bagi permintaan TAC Number. TAC Number akan dihantar ke nombor telefon bimbit yang telah didaftarkan dengan pihak bank.

5. Masukkan TAC Number tersebut dalam ruangan berkenaan. Klik Confirm. Cetak resit untuk simpanan dan bukti pembayaran.

Pemegang akaun bank lain jangan nak mengelak pula, pembayaran pinjaman melalui perbankan internet juga boleh dilakukan menerusi portal bank CIMB Clicks, Public Bank, Bank Islam, Affin Bank, Bank Rakyat, Bank Simpanan Nasional (BSN), Pos Online, Agro Bank, RHB Bank dan AmBank. Jadi jangan nak buat-buat tak tahu!

Ceritanya anda duduk dimana sekalipun tiada alasan lagi untuk mengelak bayar hutang yang berlonggok itu. Kalau agak-agak rasa malas, cubalah ingat kembali bagaimana gigih anda menghantar permohonan pinjaman PTPTN masa belajar dulu. Ingat jika anda tidak bayar hutang, generasi akan datang akan menerima padahnya.

Tapi jangan lupa sebelum membuat sebarang transaksi, anda perlu tahu nombor pinjaman anda. Kalau ada yang lupa atau memang tak pernah ambil tahu, hubungi sahaja talian Careline PTPTN: 03 – 2193 3000 untuk sebarang pertanyaan. Nak tahu lebih lanjut, layari portal rasmi mereka: http://www.ptptn.gov.my/web/guest/bayaran-secara- online.


Elly Mazlein Akui Bertelagah Di Instagram Memalukan

Tidak mahu peperangan di laman sosial terus berlanjutan, pelakon Elly Mazlein melalui Harian Metro menjelaskan bahawa dia kini mahu memulakan kehidupan baru dan mahu menjadi lebih positif.

“Hidup perlu diteruskan. Saya mahu menutup buku lama dan buka buku baru. Saya sudah dapat apa yang saya mahukan dan ini bukan sahaja untuk diri saya, tetapi untuk keluarga. Penderitaan selama ini terbayar dan kali ini, saya benar-benar akan bergerak ke depan”

“Pada saya, bertelagah di Instagram dan satu negara baca mengenainya perbuatan memalukan. Sebelum ini, saya cuba tutup aib serapat-rapatnya. Sejak mengandung lagi, saya sudah kena macam-macam perkara dan hampir meroyan.

“Saya berani untuk lantang bersuara pun adalah untuk menuntut hak saya dan anak daripada bekas suami. Ketika saya berdiam diri, pihak satu lagi pula yang banyak bersuara dan itu membuatkan saya juga tampil bersuara,” jelasnya.

Tambah Elly, keluarga banyak menyokongnya malah Elly juga mahu terus fokus kepada anak, bapa dan juga mencari rezeki selain turut memaafkan bekas suaminya itu dan Faye Kusairi serta semua keluarga bekas mentuanya.

Semoga Elly terus tabah dalam menghadapi dugaan yang mendatang. Tindakan Elly yang memaafkan perkara yang sudah berlalu tidak akan mengubah masa silam namun pastinya mempermudahkan dirinya menghadapi masa hadapan. (rtky/s)


Wangian Yana Samsudin Dapat Sambutan Luar Biasa!

Produk berkualiti adalah produk yang berjaya menambat hati orang ramai walaupun pertama kali digunakan. Ha, bukan nak cakap apa, sebab minyak wangi Yana Samsudin yang baru dikeluarkan baru baru ini memang dapat sambutan luar biasa sungguh!

Apa yang lebih penting, produk keluaran Bumiputera ini juga adalah original dan bukanlah yang bau bau inspired yang bersepah di pasaran luar sana. Maka kualiti yang original ini juga sememangnya sangat memuaskan hati.

Ramai wanita di luar sana cepat jatuh hatu dengan minyak wangi Hanasuva by Yana Samsudin ini sebab aroma floralnya memang segar dan juga mempunyai kotak yang sangat unik. Nak tau kenapa unik, nanti kami terangkan selepas anda tonton video ini.

Sebenarnya, kota minyak wangi Hanasuva ini memang sesuai buat simpan brooch, subang atau apa sahaja keperluan anda bagi mengelakkan ia hilang. Nak letak cincin pun boleh.

Manakala dari segi ketahanan bau pula, Hanasuva mampu bertahan lebih 5 jam. Jangan risau, botol yang comel memudahkan anda untuk bawa ke mana-mana. Letak saja dalam handbag, lepas solat boleh sembur lagi demi mendapatkan kesegaran sepanjang hari.

Bagi anda yang ingin mendapatkan Hanasuva by Yana Samsudin yang berharga RM60 ini, boleh dapatkan di kedai jamu berhampiran atau mana mana senarai stokis di bawah.

Manakala bagi anda yang ingin menjadi stokis boleh hubungi HQ Hanasuva di 019 – 352 9055. Dapat berita dari stokis, memang tak cukup tangan sekarang!

SELANGOR
Faridah – (017-2572642)
Kak Saliza (Razali Razak 011-2058 8536)
Mat Nor (0125137781)
Vocket (0189676734)


'Berhijab Bukan Kerana Kecewa Bercinta"

Tidak mahu penghijrahan dirinya dikaitkan dengan kekecewaan putus cinta dengan bekas kekasih, Azrinaz Mazhar Hakim mengakui bahawa beliau nekad untuk berhijab sepenuhnya. Namun penghijrahan beliau sejak 1 Muharam lalu bukanlah kerana putus cinta bersama Wak Doyok tetapi kerana keinginan untuk menjadi individu yang lebih baik di sisi agama Islam.

“Kebetulan ketika meraikan ulang tahun kelahiran saya mula memikirkan secara serius untuk bertudung. Tidak lama selepas tarikh hari lahir saya, menyusul 1 Muharam membuatkan saya nekad untuk berhijrah. Alhamdulillah, ini adalah permulaan baharu dalam kehidupan saya”

“Seperti orang lain, saya juga mahu menjadi individu yang lebih baik berbanding sebelum ini. Saya sentiasa percaya setiap orang harus berusaha untuk menjadi lebih baik dan keputusan berhijrah ini adalah titik permulaan buat saya. Doakan saya supaya terus istiqamah dalam melalui kehidupan,” jelasnya kepada Utusan Online berhubung dengan keputusannya untuk berhijab.

Terdahulu Azrinaz dilihat tampil dengan imej bertudung ketika menghadiri sebuah majlis ulangtahun kelahiran rakannya di sebuah restoran terkenal di Kuala Lumpur. Ada yang mendakwa perubahan pada penampilannya disebabkan oleh percintaannya bersama Wak Doyok yang berakhir baru-baru ini, selain beliau bertindak memadam akaun laman sosialnya.

Walau apapun, semoga perubahan ini memberikan nafas baru di dalam kehidupan Azrinaz yang mungkin pada ketika ini sedang bercelaru. Dalam masa yang sama, diharap Azrinaz juga diberi kekuatan untuk terus istiqamah dalam perubahan yang dilakukan. (rkty/w)


"Kami Hanya Rakan Biasa Sahaja"

Kalau dulu pernah digosipkan dengan Mira Filzah, kini oleh kerana penangan drama Suri Hati Mr. Pilot, Fattah Amin dikatakan bercinta pula dengan Neelofa. Bagaimanapun Fattah menafikan dakwaan berkenaan dan menjelaskan bahawa semua gambar mesra mereka di laman sosial hanyalah bertujuan untuk mempromosikan drama terbabit yang tengah hangat ditayangkan.

“Seperti mana yang saya katakan sebelum ini, kami cuma rakan biasa sahaja. Jadi, setiap dakwaan yang mengatakan kami bercinta sebenarnya sekadar gosip semata-mata. Keserasian sesama kami muncul secara natural dan tidak dibuat-buat, selain masing-masing berusaha untuk memberikan yang terbaik seperti mana yang dikehendaki oleh pihak pengarah”

“Saya tidak pernah mencampur-aduk urusan kerja dan peribadi sejak mula-mula menceburkan diri dalam bidang ini. Buat masa ini, belum masanya lagi untuk saya bercinta semula kerana banyak perkara lain yang perlu difikirkan. Jadi, ada baiknya saya kekal fokus terhadap perkembangan karier terlebih dahulu,” katanya kepada Kosmo Online mengenai perkara itu.

Berpisah dengan bekas kekasih, Sherry Ibrahim Ogos lalu mungkin menjadi sebab Fattah sering kali menjadi mangsa gosip cinta lokasi. Malah menerusi kenyataan sebelum ini, pengarah drama tersebut, Micheal Ang juga sangat mengagumi serta terkejut dengan keserasian Neelofa dan Fattah dalam drama itu, apatah lagi peminat mereka yang menonton. (rkty/w)


Elizabeth Tan Nafi Masam Muka Dengan Ayda Jebat

Entah dari mana datangnya khabar berita bahawa Elizabeth Tan bermasam muka dengan Ayda Jebat kerana pihak pengurusan bersikap pilih kasih ketika menghadiri Anugerah Planet Muzik (APM) di Singapura baru-baru ini. Tidak mudah melatah, Elizabeth Tan menafikan perkara tersebut.

“Kalau nak cakap kami bergaduh sebab siapa lagi popular. Tolonglah, semua orang tahu dia [Ayda] lebih popular daripada saya. Tentulah saya sendiri sedar siapa diri saya. Bagi saya dalam segala hal, saya sangat menghormati Ayda”

“Malah, saya sendiri lihat cara dia bekerja. Memang gila. Dia seorang yang sangat dedikasi, bekerja keras dan tahu apa yang dia lakukan,” memetik laporan daripada Mingguan Utusan.

Bagi Elizabeth atau mesra dengan panggilan Lizzy, dia menghormati Ayda Jebat kerana bakat serta kerja keras malah tetap menyatakan bahawa dia langsung mempunyai sebarang masalah dengan penyanyi tersebut.

“Dia [Ayda] sudah sangat berjaya dan saya tahu di mana kedudukan saya. Ayda sukar disaingi kerana dia benar-benar berbakat dan hebat. Kalau ada yang bertanya lagi betulkah saya dengan dia gaduh, jawapan saya masih tetap sama”

“Saya tidak ada masalah dengan dia. Tak tahulah di pihak dia bagaimana pula,” jelasnya. Diharapkan khabar angin bahawa dua insan seni ini bukanlah perkara yang benar kerana Elizabeth mahupun Ayda masing masing mempunyai keistimewaan tersendiri. (rtky/s)


Tasha Shila Mahu Bina Hidup Baru

Terpalit dengan kontroversi yang tidak putus putus, pelakon Tasha Shilla menjelaskan bahawa dia kini mahu bangkit semula dan tidak mahu terlalu mengejar cinta. Namun dalam masa yang sama, Tasha juga mahukan lelaki yang mampu membawanya ke arah kebaikan.

“Tiada guna saya menipu kerana memang ada yang cuba serius mendekati. Ada di antara lelaki ini fikir, saya mudah digula-gulakan untuk menerima cinta mereka. Saya tidak memandangkan kemewahan”

“Seandainya ditakdirkan kembali bercinta, saya berharap dipertemukan dengan lelaki yang jujur. Saya dambakan lelaki yang betu; betul bersedia mahu membimbing saya ke arah kebaikan,” katanya dipetik dari BH Plus.

Tambah Shila lagi, dia mahu membina kehidupan baru yang lebih baik lebih lebih lagi dirinya bakal menjelang umur 30 tahun pada Januari tahun hadapan. Malah pelakon ini juga berharap agar kontroversi yang dilaluinya sebelum ini tidak akan berulang lagi. (rtky/s)


Shaheizy Sam Bakal Bergelar Bapa

Tahniah diucapkan kepada pasangan Shaheizy Sam dan juga Syatilla Melvin kerana bakal menimang cahaya mata sulung. Perkara tersebut disahkan sendiri oleh Sam kepada Kosmo! Online namun enggan mengulas lanjut mengenainya.

“Ya, memang benar isteri saya sedang hamil. Ini merupakan berita gembira dan saya tidak mahu menyembunyikan daripada orang sekeliling. Namun, saya tidak boleh dedahkan usia kandungan kerana masih terlalu awal”

“Saya bersyukur dengan rezeki yang diberikan dan doakan yang terbaik buat kami berdua,” jelasnya sambil memberitahu perkara berkenaan hanya diketahuinya selepas membuat pemeriksaan kehamilan di hospital dua minggu lalu.

Sebelum ini, pasangan ini sering diasak tentang soal cahaya mata namun Sam menjelaskan bahawa kurniaan anak tersebut adalah rezeki daripada Tuhan dan menyerahkan perkara tersebut kepada-Nya. (rtky/s)


Adi Putra Ada Prinsip Sendiri Dalam Lakonan

Mempunyai prinsip sendiri dalam menghidupkan watak dalam setiap lakonannya, bagi Adi Putra dia tidak mempunyai sebarang masalah untuk melakonkan babak bersentuhan dengan wanita malah menurut Adi, perkara itu tidak dilarang oleh Lembaga Penapisan Filem (LPF).

“Tiada istilah terpaksa. Apabila berlakon, terpulang pada kami. Kita hendak sentuh, kita sentuh. Kalau kita tidak mahu sentuh, jangan sentuhlah. Tidak ada [batas], cuma semasa drama ‘Cinta Si Wedding Planner’ orang tidak nampak bersentuh”

“Cium dahi memang tidak boleh sebab sudah keluar dalam LPF. Kita tahu garis panduan,” jelas pelakon tersebut kepada Malay Mail Online. Adi ketika ini masih menguruskan agensi umrah sejak tiga tahun lalu, selain masih terus aktif dalam dunia lakonan.

Baru-baru ini, Adi juga menjelaskan bahawa dia tidak akan berkongsikan gambar isteri keduanya di laman sosial kerana menurut pelakon ini, banyak hati yang perlu dijaganya. (rtky/s)


Raja Afiq Mahu Utama Keluarga Selepas Putus Cinta

Hanya sempat bercinta selama 5 bulan, nampaknya hubungan cinta yang terjalin di antara Anis Al Idrus dan juga pelakon baru Raja Afiq sudah pun berakhir walaupun sebelum ini mereka menafikan gosip tersebut.

“Ketika itu, saya masih tidak berani untuk bercakap mengenai perkara ini. Tetapi apabila fikir kembali, sampai bila saya mahu menyembunyikan kenyataan ini khususnya dengan peminat kerana nanti semua orang akan tahu perkara sebenar”

“Saya tiada nita untuk membiarkan orang luar berteka-teki mengenai hubungan kami. Saya juga tidak mahu perkara ini dijadikan isu, membuatkan saya membiarkan sahaja dulu sehingga bersedia untuk berkongsi mengenainya,” jelas Raja Afiq kepada BH Plus.

Selain itu, dia menyifatkan kisah cinta mereka adalah disebabkan tiada jodoh selain masing-masing turut mempunyai jadual kerja yang padat. Apa pun, Raja Afiq tidak mahu menyalahkan mana mana pihak di atas perkara yang terjadi selain mahu memberi tumpuan kepada kerjaya dan juga keluarga. (rtky/s)


Fathia Latiff Kenali Diri Sendiri Selepas Putus Cinta

Sebelum ini Fathia Latiff menafikan bahawa dia dan juga bekas kekasih, Aiman Hakim Ridza kembali menjalin cinta namun mengakui berbaik semula selepas hampir setahun hubungan mereka putus di tengah jalan.

“Benar, antara saya dan Aiman kembali berhubung namun sebagai seorang sahabat kerana pada saya tiada penyudahnya untuk kita saling bermasam muka sedangkan Islam menuntut umatnya menjaga hubungan silaturahim, bukan terus berdendam dan bermasam muka”

“Soal kami pernah berjumpa atau tidak dan siapa yang memulakan komunikasi rasanya tidak perlulah saya kongsikan di sini, cuma apa yang boleh saya katakan antara kami tiada lagi sengketa dan saya bahagia dengan kehidupan sekarang,” jelasnya kepada mStar Online.

Tambah Fathia yang kini masih single, putusnya hubungan di antara mereka memberikan dia lebih banyak masa untuk mengenali diri sendiri selain turut sibuk mengusahakan perniagaannya.

“Buat masa ni biarlah saya single dulu tanpa cinta. Di sekeliling saya ramai orang yang membahagiakan termasukan keluarga yang sebelum ini banyak kualiti masa bersama mereka saya abaikan kerana sibuk dengan urusan seni.

“Alhamdulillah, sekarang saya mulai tahu apa sebenar yang saya cari dalam hidup. Pengalaman yang lalu banyak mengajar saya untuk berubah ke arah yang lebih baik,” katanya. (rtky/s)


Nad Zainal Tak Sangka Bersalin Awal Dari Tarikh Jangkaan

Selamat melahirkan cahaya mata pertama pada 14 Oktober lalu, pelakon Nad Zainal sempat berkongsi pengalamannya melahirka bayi secara pembedahan Caesar kepada Harian Metro.

“Pada mulanya saya berharap dapat bersalin normal tetapi apabila dimaklumkan doktor bayi dalam kandungan hampir lemas, saya terpaksa dibedah. Ketika itu memang agak cemas. Cuma apa yang saya boleh lakukan adalah terus berdoa”

“Alhamdulillah, proses pembedahan hanya dua jam. Apa yang penting bayi saya selamat dan sihat. Pagi semalam saya pergi ke hospital bagi menjalani pemeriksaan. Namun doktor memaklumkan saya sudah ada tanda-tanda bersalin.

“Disebabkan itu saya terus dimasukkan ke wad. Tidak menyangka pula saya perlu melalui proses bersalin secara pembedahan,” jelas Nad. Sebelum ini, Nad menjelaskan bahawa dia dijangkakan akan bersalin pada 22 Oktober ini.

Nad atau nama sebenarnya Nadiah Nadhirah Zainal Hassan berkahwin dengan Muhammad Faliq Amirudin, 18 Disember tahun lalu. Selain itu, pasangan ini juga menamakan cahaya mata lelaki mereka Fahad Ibrahim. (rtky/s)


Gambar Sekitar Resepsi Perkahwinan Hafidz Roshdi, Nurul Shuhada

Setelah selesa melangsungkan majlis akad nikah pada penghujung bulan April lalu, hari ini Hafidz Roshdi dan pasangan, Nurul Shuhada telah melangsungkan majlis resepsi perkahwinan mereka. Majlis yang penuh meriah itu telah diadakan di Astana Wedding Place & Function, Shah Alam.

Mengambil masa beberapa bulan untuk melangsungkan majlis resepsi mereka, pasangan merpati dua sejoli ini kelihatan begitu segak dan cantik sekali mengenakan busana songket berwarna lembut. Walaupun majlis yang diadakan secara sederhana namun dekorasi pelamin yang dipenuhi bunga seperti taman menambahkan lagi keceriaan majlis tersebut.

Majlis resepsi perkahwinan tersebut juga turut dihadiri oleh keluarga di kedua-dua belah pengantin, termasuklah rakan-rakan terdekat pasangan dan juga beberapa rakan selebriti. Majlis juga turut diserikan dengan busana kedua belah keluarga memakai busana berwarna biru dan merah jambu.

Terdahulu pasangan ini telah selamat diijabkabul di kediaman perempuan di Perlis pada 30 April lalu. Majlis yang penuh sederhana itu hanya dihadiri oleh teman rapat pasangan sahaja. Malah pada ketika itu, Hafidz juga tidak banyak berkongsikan gambar di sekitar majlis mereka.

Tahniah sekali lagi diucapkan kepada pasangan sama cantik sama padan ini. Dengan ini kami kongsikan beberapa gambar di sekitar majlis resepsi bagi pasangan Hafidz Roshdi dan isteri, Nurul Shuhada. Enjoice! (rkty/w)


Radhi OAG, Isteri Selamat Timang Cahaya Mata Lelaki

Tahniah diucapkan kepada pasangan Radhi OAG dan isteri, Nur Shahira Ayu yang telah selamat menimang cahaya mata kedua mereka hari ini. Setelah sekian lama menyepi, Radhi menerusi laman Instagram berkongsi berita gembira kelahiran bayi lelaki beliau untuk tatapan peminatnya.

Menerusi perkongsian itu juga, ruangan komen penyanyi itu penuh dibanjiri dengan ucapan tahniah oleh para peminatnya yang turut teruja dengan kelahiran bayi kedua pasangan ini. Bagaimanapun, Radhi masih belum mendedahkan wajah penuh, mahupun nama anak kedua mereka. Gambar yang dimuat naik di Instagram pula hanya menunjukkan kaki comel bayi itu.

Terdahulu dalam laporan sebelum ini, Radhi memaklumkan bahawa pengalaman menantikan kelahiran anak pertama mereka agak berbeza kerana isterinya kurang mengalami alahan selain mempunyai ketahanan diri yang tinggi apabila beliau mampu menjalani ibadah puasa ketikan hamil berbanding dengan pengalaman mengandungkan anak kedua mereka sekarang.

Sebelum ini, Radhi dan Ayu telah mendirikan rumah tangga pada 4 April 2014, hasil perkahwinan mereka itu dikurniakan seorang cahaya mata perempuan Nur Aisyah berusia 2 tahun. Manakala selepas perkahwinan dengan bekas isterinya, Shazlin Sharif berakhir, mereka mempunyai anak lelaki, Mohd Rifdhi Muslim yang kini berusia 11 tahun. (rkty/w)


Nad Zainal, Suami Timang Cahaya Mata Lelaki

Tahniah kami ucapkan kepada Nad Zainal dan juga suami kerana telah selamat menimang cahaya mata lelaki pada 14 Oktober, jam 11.38 malam – jika mengikut maklumat yang dikongsikan pelakon berkenaan di laman Instagram.

Kehadiran cahaya mata sulung ini turut disambut dengan rasa gembira oleh pemiant dan pengikut Nad Zainal di laman sosial berkenaan. Dalam satu muatnaik gambar lain juga, Nad berkongsikan nama cahaya mata sulungnya itu – Fahad Ibrahim.

Nampaknya Nad kini sudah bergelar ibu dan jika sebelum ini dia pernah mengakui takut untuk bersalin selepas mendengar pengalaman dari rakan yang lain, kini semuanya sudah berlalu dan segalanya berjalan dengan lancar dan selamat.

Semoga keluarga kecil ini akan terus dilimpahi bahagia dan rezeki yang melimpah ruah. Pastinya Nad dan juga suami selepas ini akan berkongsikan lebih banyak gambar Fahad tidak lama lagi. Selamat berpantang juga buat Nad Zainal. (rtky/s)


Azrinaz Mazhar Hakim Berhijab Selepas Kecewa Dengan Wak Doyok

Baru-baru ini kecoh apabila pasangan bercinta, Wak Doyok dan Azrinaz Mazhar Hakim dikatakan telah berpisah. Walaupun masih tidak diketahui puncanya, namun dakwaan itu telah disahkan oleh Wak sendiri. Bagaimanapun menerusi portal Astro Gempak, Azrinaz dilihat tampil dengan imej bertudung selepas hubungan cintanya bersama kekasih hati terputus di tengah jalan.

Menerusi ruangan Miss K di portal itu, Azrinaz kelihatan begitu ayu sekali berhijab ketika menghadiri sebuah majlis ulangtahun kelahiran rakannya di sebuah restoran terkenal di Kuala Lumpur. Malah sewaktu di majlis tersebut juga, penampilan Azrinaz dilihat begitu berbeza sekali berbanding sebelum ini termasuk pakaian yang dikenakan lebih sopan dan menutup aurat.

Walaupun Azrinaz bertindak berdiam diri selepas perpisahan diketahui umum, namun tindakannya memadam akaun Instagram sejurus selepas putus cinta mungkin juga berkaitan dengan penampilan baru ini. Pun begitu, setakat ini Azrinaz masih belum mengeluarkan sebarang kenyataan atau komen berhubung penampilan terbaru beliau yang tampil berhijab.

Apapun, jika benar Azrinaz sudah mula berhijrah memakai tudung diharap perubahan ini akan berkekalan sehingga ke akhir hayat. Selain itu, wajahnya juga kelihatan lebih manis apabila mengenakan hijab, penampilan juga lebih terjaga berbanding dulu. Semoga Azrinaz diberikan kekuatan untuk terus istiqamah dalam hijrah yang dilakukan ini. (rkty/w)


Imbau Kenangan Manis Dengan Lagu Lama Bersama Yang Tersayang

Okay, nak tanya anda? Bila kali terakhir anda luangkan masa bersama insan yang tersayang. Tak kisahlah luangkan masa dengan mak, ayah, isteri mahupun teman baik anda yang masih belum declare sebagai kekasih. Jika jawapan anda sudah lama tak luang masa bersama, pergi cari masa sesuai cepat-cepat.

Percaya atau tidak, kadang kala muzik sebenarnya sangat membantu untuk menghubungkan kita. Contohnya macam masa naik kereta bersama-sama dengan kawan-kawan atau keluarga, bila sampai lagu yang semua orang hafal, mesti kita akan nyanyi ramai ramai.

Baru-baru ini, kami pun sempat luang masa bersama ibu, tak pergi jauh pun, santai santai di rumah saja. Sambil tengok video lagu di Facebook, tiba-tiba terjumpa satu video ada gadis cantik yang dah sedia nak nyanyi. Kita pun apa lagi, panggil ibu tengok sama-sama. Nah, kami kongsi videonya, real habis pulak dia buat tu.

Memang terkena betul rasanya. Ibu pulak dah ready nak layan lagu, sekali mereka makan ayam KFC rupanya. Tapi memang terliur pulak tengok iklannya sebab ada cheese meleleh leleh! Selidik punya selidik, sekarang KFC tengah ada promosi Cheezy Onion Crunch.

Adoi, tengok video pun dah terliur, apatah lagi kalau dah masuk mulut. Penyudahnya, ibu pun turut sama bersiap pergi KFC. Ingat tak seronok ke main tuang-tuang cheese yang meleleh atas ayam tu. Ini belum ada isteri lagi, kalau ada memang jadi mengidam Cheezy Onion Crunch ni.

Jika anda order set Cheezy Onion Crunch, anda akan dapat sama macam dalam gambar kami kongsikan ini, hanya RM12.50. Rasa tak boleh kongsi dengan orang tersayang, kita tambah satu set lagi. Mana ada orang makan cheese boleh kongsi kongsi.


Awie Enggan Komen Salasilah Keluarga Keturunan Raja Siam

Gara-gara mengakui dirinya berasal dari keturunan raja Siam, ada pihak mungkin meragui pengakuan tersebut dan meminta Awie mengemukakan dokumen salasilah keluarganya. Bagaimanapun Awie ketika ditanya mengenainya, enggan memberikan komen lanjut berhubung dengan dakwaan yang pernah dikeluarkannya kerana merasakan ia bukanlah tatapan umum.

“Saya tidak mahu mengulas lanjut. Saya tidak mahu komen apa-apa kerana ia bukan untuk tatapan orang ramai,” katanya kepada Harian Metro mengenai dakwaan beliau sebelum ini mengatakan dirinya berkahwin di Thailang kerana keluarganya berasal dari keturunan raja Siam.

Sebelum ini Pengerusi Persatuan Sejarah Malaysia Cawangan Kedah, Datuk Dr Wan Shamsudin Mohd Yusof dalam satu laporan meminta penyanyi rock terbabit mengemukakan bukti salasilah keluarganya bagi mengesahkan dakwaannya. Selain itu dokumen tersebut juga perlu dikemukakan kepada kedutaan Thailand dan kerabat Raja Sulaiman untuk memastikan kesahihannya.

Pun begitu dalam satu laporan berlainan pula, Awie dikatakan terlepas cakap mengenai salasilah keturunanya itu. Awie sebelum ini mengatakan dirinya adalah keturuan Raja Siam melalui moyangnya, Raja Sulaiman selepas beliau mendirikan rumah tangga bersama isteri, Sharifah Ladyana Syed Shamsuddin di Masjid Sultan Sulaiman Shah, Songkhla, Thailand minggu lalu. (rkty/w)


Hazama: Tiada Majlis Kahwin, Tak Mahu Penaja

Pelantun lagu Sampai Mati iaitu Hazama menjelaskan bahawa sekiranya dia ingin berkahwin, dia hanya mahukan upacara akad nikah atau perkara yang wajib sahaja dan tidak berhasrat untuk mengadakan majlis perkahwinan secara besar-besaran seperti yang dilakukan oleh sesetengah selebriti yang lain.

“Seperti yang saya mahukan perkahwinan saya tidak ada majlis. Kita buat nikah sahaja, asalkan syariat dahulu, dan saksi semua cukup, katanya yang ditemui di Majlis Sidang Media Anugerah Industri Muzik (AIM) 22.

Tambahnya lagi, dia tidak mahukan mana-mana penaja yang mahu menaja perkahwinannya kerana dia mahu berehat daripada ‘bekerja’ di hari bahagianya itu nanti.

“Tidak ada penaja, saya minta begitu kerana hari saya kahwin saya tak mahu bekerja. Kalau ada penaja maksudnya saya bekerja jugalah. Hari itu hari saya. Mungkin ada orang tak bersetuju, tapi saya rasa itu hak saya dan saya minta seperti itulah,” katanya kepada Rotikaya.

Bagaimanapun, Hazama meminta bantuan pihak media untuk menghebahkan tentang perkara mengenai perkahwinannya kelak. Katanya lagi, perkara ini dibuat kerana untuk mengelakkan fitnah.

“Jemput media ke majlis kahwin saya, Insya-Allah saya tak berani nak cakap apa-apa lagi. Kalau boleh saya nak bantuan media untuk gembar-gemburkan. Tujuan kita buat majlis ini untuk mengelakkan fitnah”, jelasnya.

Hazama turut menyatakan hasratnya untuk menghadiri kursus perkahwinan dan akan berkahwin secepat yang mungkin akan tetapi setelah selesai pembikinan albumnya yang kedua tidak lama lagi. (rtky/h)


"Saya Tidak Mengelak Berjumpa Dengan Izreen Azminda"

Pernah didakwa sering mengelak dengan pelakon, Izreen Azminda ketika menghadiri majlis-majlis hiburan, Amyra Rosli menafikan perkara tersebut dan memberitahu bahawa dirinya tidak mempunyai masalah dengan pelakon itu. Enggan memberikan komen lanjut, Amyra menganggap dakwaan itu terjadi mungkin kerana statusnya sebagai tunang Amar Baharin.

BACA: Gambar Sekitar Pra Perkahwinan Amar Baharin, Amyra Rosli Di London

“Saya tiada masalah dengan sesiapa dan saya juga tidak ada apa yang hendak dibualkan dengan dirinya. Saya tak tahu apa yang orang cakap mahupun dia sendiri katakan kerana saya tidak pernah ada apa-apa masalah dengannya. Kalau itu yang dia kata, terpulanglah”

“Saya enggan memberikan sebarang komen. Saya tidak ada masalah dengan sesiapa dan sentiasa mendoakan kebahagiaan orang lain. Saya tidak mahu cakap banyak mengenai perkara ini kerana tidak mendatangkan faedah pun kepada sesiapa,” katanya kepada Berita Harian Online.

Sebelum ini Izreen pernah mengeluarkan kenyataan bahawa Amyra dilihat sering mengelak setiap kali terserempak dengannya di majlis hiburan. Bagaimanapun, Amyra memilih untuk berdiam diri dan tidak terlalu memikirkan dakwaan remeh berkenaan kerana tidak mahu kenyataan yang dikeluarkannya boleh menimbulkan spekulasi hingga menjejaskan kerjayanya.

Suatu ketika dulu, Amar dan Izreen pernah dikatakan menjalin hubungan istimewa bersama. Namun setelah masing-masing membawa haluan sendiri, Izreen menegaskan beliau akan menolak tawaran berlakon jika pelakon lelakinya adalah Amar. Malah katanya, beliau lebih selesa jika tidak perlu berdepan dengan lelaki yang pernah memberi kesan kepada dirinya. (rkty/w)


Gagal Bayar Cukai 4 Juta, Datuk Seri Vida Bakal Didakwa

Jutawan kosmetik, Datuk Seri Hasmiza Othman atau dikenali sebagai Datuk Seri Vida didakwa di Mahkamah Seksyen Ipoh hari ini di bawah Akta Cukai Barang dan Perkhidmatan (GST) 2014. Dakwaan yang dikenakan ke atas beliau difahamkan kerana kegagalannya mengemukakan penyata serta gagal membayar cukai barangan terbabit.

Menurut laporan Projek MMO, Datuk seri Vida dikatakan bakal didakwa dengan tiga kesalahan berkaitan bayaran cukai melibatkan jumlah hampir 4 juta. Beliau yang terkenal dengan produk Qu Puteh, dilaporkan menghadiri prosiding dakwaan itu di Kompleks Mahkamah Ipoh sejak pagi tadi.

Sementara itu, Datuk Seri Vida yang tiba di pekarangan mahkamah kira-kira jam 9 pagi tadi turut diiringi beberapa individu yang turut hadir menemani beliau dan dipercayai merupakan kakitangannya. Datuk Seri Vida amat popular dengan jenama produk kesihatan dan kecantikan serta turut aktif memasarkan perniagaannya melalui penajaan berskala besar.

Terdahulu, Datuk Seri Vida turut dilanda beberapa kontroversi sebelum ini dimana salah satu produk kecantikan dari syarikatnya pernah dikatakan mengandungi bahan terlarang iaitu merkuri yang tinggi. Dengan itu, dua produk tersebut ditarik daripada pasaran seperti arahan kerajaan dan mencadangkan pengguna memilih produk Qu Puteh yang lain. (rkty/w)


"Banyak Hati Yang Perlu Saya Jaga"

Tidak mahu kontroversi perkahwinan keduanya terus menjadi buah mulut orang, Adi Putra mengambil keputusan untuk tidak berkongsikan gambar isteri kedua beliau, Nor Shahida Zolkifly di media sosial. Dalam masa yang sama, katanya tindakan itu dibuat diatas dasar ingin menjaga hati beberapa pihak yang terkesan dengan kritikan orang ramai apabila dirinya berpoligami.

“Saya ada sebab mengapa saya tidak berkongsi gambar isteri kedua di Instagram. Bagi saya, media sosial senjata paling berkesan untuk mengundang spekulasi yang akhirnya memakan diri. Mengapa perlu dekat dengan bahan api kalau kita sudah tahu ianya boleh membahayakan diri”

“Lagipun, antara media sosial dan solat, mana lebih wajib. Lebih baik saya bimbing isteri saya ke arah lebih baik daripada sibuk dengan media sosial. Kita kena ingat, ia bukan saja membabitkan kedua-dua isteri, tetapi juga ibu bapa kedua belah pihak. Perkara itu yang saya kena jaga”

“Kalau saya bercerita panjang mengenai perkara ini, lebih baik saya cerita keseluruhannya sahaja, maknanya dengan pekung-pekung sekali. Sama ada isteri saya itu mempersoalkannya atau tidak, biarlah ianya menjadi rahsia saya,” katanya kepada Berita Harian Online mengenai tindakannya yang memilih untuk tidak berkongsi gambar isteri keduanya di laman sosial selepas berkahwin.

Sementara itu Adi yang enggan bercerita dengan lanjut mengenai perkembangan perkahwinannya, memberitahu bahawa isteri pertamanya, Aida Yusof dan isteri keduanya masih belum bertemu empat mata. Ini kerana beliau tidak tidak gemar untuk mengatur atau membuat sebarang perancangan dan lebih selesa jika pertemuan diantara mereka berlaku dengan sendirinya. (rkty/w)


Elly Mazlein Terima Tuntutan Nafkah Anak RM1,500 Sebulan

Setelah mengharungi jerih perit perkahwinan bersama bekas suami, Elly Mazlein hari ini berjaya menerima tuntutan nafkah anak sulungnya sebanyak RM1,500 sebulan berkuatkuasa serta merta kepada anaknya yang kini berada dalam jagaan Elly. Perintah itu dikeluarkan oleh hakim syarie, Mahkamah Rendah Syariah Sepang, Che Abdullah Che Hassan selepas mendengar kes terbabit.

“Alhamdulillah, saya rasa sangat bersyukur kepada Allah kerana hari ini segalanya telah pun selesai dan yang paling penting ialah hak anak perempuan saya. Tiada apa lebih menggembirakan saya apabila mahkamah meluluskan permohonan saya dan tak apalah saya tidak dapat sebarang hak sepanjang bergelar isteri kerana paling penting kebajikan anak saya terbela”

“Saya tiada bantahan dengan jumlah nafkah itu selain bersyukur dengan keputusan mahkamah kerana itu adalah rezeki anak saya. Saya juga faham dengan situasi bekas suami yang mempunyai dua lagi anak yang perlu ditanggung. Saya juga tidak mahu membebankan dia dengan tuntutan yang terlalu tinggi. Insya-Allah saya sudah boleh tidur lena selepas ini”

“Dan enggan lagi melayan apa sahaja melibatkan Azmi dan Faye Kusairi selepas ini.Peminat saya pun marah apabila laman sosial saya penuh mengenai mereka dan meminta saya agar lupakan sahaja kisah lama itu dan fokus kepada anak dan karier,” katanya kepada m Star Online yang gembira dengan keputusan mahkamah mengenai tuntutan nafkah anaknya.

Sementara itu, Che Abdullah juga turut meluluskan permohonan Elly agar Azmi menyerahkan wang nafkah tersebut melalui pihak mahkamah pada setiap bulan sebelum ia diserahkan kepadanya. Permohonan itu dilakukan bagi mengelakkan perintah yang yang dikeluarkan gagak dipatuhi oleh bekas suaminya, Azmi Hatta selain memudahkan urusan kedua belah pihak. (rkty/w)


"Tak Nak Berkawan, Saya Pun Tak Hadap"

Sejak hubungan cinta bersama Sherry Ibrahim terputus di tengah jalan dua bulan lalu, Fattah Amin mendedahkan bahawa dirinya dipulaukan oleh sesetengah rakan artis yang juga merupakan rakan baik Sherry. Bagaimanapun, bagi Fattah beliau menganggap perkara itu hak masing-masing serta enggan terlalu mengambil pusing tanda protes yang dipamerkan oleh mereka.

“Saya okay selagi perkara itu tidak mengganggu rutin harian dan kerja saya. Walaupun itu adalah tindakan yang tidak profesional, tetapi saya tak ada hak untuk memaksa mereka. Kalau mereka tak nak berkawan dengan saya, tak mengapa. Bahasa mudahnya, saya pun tak hadap.

“Lagipun, saya ada kawan-kawan lain. Banyak lagi perkara dan masalah lain yang lebih penting. Saya jenis yang tidak mencampuradukkan soal kerja dan peribadi,’ jelasnya kepada Harian Metro mengenai beberapa rakan artis yang enggan berkawan dengannya selepas berpisah.

Mengakui tidak pernah lagi terserempak dengan Sherry di sebarang acara hiburan, begitu juga dengan rakan-rakan lain, Fattah menegaskan bahawa dirinya mahu bersikap profesional dan tidak mencampuradukkan soal kerja dan peribadi. Malah pelakon yang sedang hangat dengan drama Suri Hari Mr. Pilot itu mahu menumpukan perhatian terhadap kerjaya pada ketika ini.

Terdahulu, pada awal bulan Ogos lalu Fattah mendedahkan bahawa hubungan cintanya bersama Sherry berakhir apabila masing-masing membuat keputusan untuk berpisah dengan cara baik. Namun dalam masa yang sama, terpalit pula nama Mira Filzah sebagai punca perpisahan mereka, bagaimanapun Mira hanya berdiam diri sahaja begitu juga dengan Fattah. (rkty/w)


"Hanya Tanya Khabar Sahaja"

Mengakui ada menghubungi bekas kekasih baru-baru ini, Fathia Latiff bagaimanapun menafikan dakwaan sesetengah pihak mengatakan dirinya kembali menjalinkan hubungan cinta dengan bekas kekasihnya, Aiman Hakim. Menurutnya, beliau menghubungi Aiman hanya untuk bertanyakan khabar dan perkembangan terkini diri masing-masing selepas berpisah.

“Saya menghubungi beliau hanya sekadar sebagai rakan artis, itu sahaja. Saya sendiri tidak mengetahui dari mana pihak terbabit mendapat cerita yang kami sudah kembali bercinta semula. Buat masa ini, saya bersyukur dan bahagia dengan kehidupan yang saya lalui hari ini”

“Saya juga belum ada pengganti dan masih dengan status solo sekarang. Soal jodoh, saya serahkan kepada Allah SWT,” katanya kepada Harian Metro sambil mengakui gembira dengan kehidupannya sekarang dan lebih fokus terhadap kejaya lakonan serta perniagaan.

Sementara itu apabila ditanya sama ada beliau masih menaruh harapan untuk kembali bersama Aiman, Fathia memberitahu bahawa dirinya kini masih berstatus solo, dan meletakkan soal jodoh di tangan tuhan. Walau apapun jika benar mereka kembali bersama apa salahnya, mungkin masing-masing sudah matang dalam hubungan, buang yang keruh ambil yang jernih. (rkty/w)


Elly Mazlein Juga Perampas Suami Orang?

Ketika saat Elly Mazlein membuat serangan bertubi-tubi ke atas bekas suaminya dan juga Faye Kusairi. Rupa-rupanya ada pihak yang peka dengan kisah silam pelakon dan penyanyi berkenaan selain menyifatkan apa yang terjadi kini adalah karma buat Elly.

Kami menerima emel daripada seorang individu yang ingin dirahsiakan identitinya yang mendedahkan bahawa Elly Mazlein sebelum ini turut dihimpit kontroversi dan dakwaan berkaitan merampas suami orang (sebelum berkahwin dengan bekas suaminya, sekitar 2010). Malah hasil carian kami juga berjaya menjumpai rakaman rancangan Melodi berkaitan perkara tersebut.

Melalui rakaman sekitar tahun 2010 itu juga, Elly diasak bertubi-tubi oleh pengacara Melodi, Michelle Wee. Namun pelakon dan penyanyi tersebut dilihat cuba mengelak menjawab dengan tepat setiap pertanyaan yang diajukan.

Ketika disoal mengenai perasaan Elly apabila ada pihak yang mengatakan dirinya pemusnah rumah tangga dan juga peruntuh masjid yang telah dibina oleh insan lain, Elly menjawab pertanyaan tersebut dengan cukup tenang.

“Takde terbuku apa-apa. Jangan risau, kalau Elly nak kahwin, Elly akan bagitau. Sebenarnya jodoh semua di tangan Tuhan. Jangan bandingkan orang ni macam ni, tak perlu menuding jari,” jawabnya.

Sesungguhnya, banyak juga soalan pedas yang telah ditujukan kepada Elly dalam rancangan tersebut namun dalam masa yang sama Elly Mazlein juga tidak mudah melatah. Semoga sengketa di antara kedua dua belah pihak dapatlah didamaikan dengan cara baik, harapnya. (rtky/s)


"Hak Saya Nak Berkahwin Di Thailand"

Hanya kerana mengadakan perkahwinan di Thailand, ramai yang mempersoalkan tindakan Awie yang melangsungkan perkahwinan ketiga beliau di Songkhla, Thailand baru-baru ini. Bagaimanapun, Awie menjelaskan bahawa perkahwinan yang berlangsung pada 7 Oktober lalu sengaja dirancang untuk diadakan disana kerana keturunan keluarganya berasal dari Thailand.

“Sebenarnya saya tidak faham kenapa lokasi perkahwinan saya menjadi satu isu besar seolah-olah saya melakukan jenayah yang berat. Kenapa saya pilih untuk berkahwin di Thailand itu adalah hak saya dan ianya bukan satu kesalahan. Saya sebenarnya kecewa apabila keluar laporan mengatakan saya boleh dipenjarakan hanya kerana saya berkahwin di luar negara.

“Saya bukannya bodoh dan tahu mengenai undang-undang yang memperuntukkan tempoh enam bulan untuk mendaftarkan perkahwinan saya di negara ini. Cuma rasanya tidak perlu saya nak heboh kepada umum bila atau di mana saya akan daftar perkahwinan saya,” jelasnya kepada m Star Online mengenai isu lokasi perkahwinannya yang diadakan di Thailand.

Sementara itu, dalam masa yang sama Awie sedang dalam proses untuk mendaftarkan perkahwinanya dalam masa terdekat mengikut undang-undang negara Malaysia selepas mengadakan majlis akad nikah di Thailand. Minggu lalu Awie selamat bergelar suami dengan sekali lafaz kepada Sharifah Ladyana Syed kira-kira pukul 12.10 tengah hari di Songkhla. (rkty/w)